ועדת משנה לענייני פיתוח היישובים הדרוזים והצ'רקסים, כנסת 24, פרוטוקול מספר 12, 2022-03-14 11:00

מופיד מרעי: טוב בוקר טוב לכולם.

מופיד מרעי: היום ה-14 במרץ 2022, י"א באדר ב התשפ"ב.

מופיד מרעי: אני פותח את ישיבת ועדת המשנה לפיתוח הישובים הדרוזים והצ'רקסיים.

מופיד מרעי: הפעם אנחנו מדברים על שינוי הגבולות בין מועצה המקומית דאלית אל כרמל למועצה המקומית עוספיה מול שטח חסר מעמד.

מופיד מרעי: לפני שפותח את הדיון אני חייב כאן להשתתף בצערה של משפחת זיאן, של תושבי ירכא והעדה הדרוזית על מותם, אירוע טרגי, של שייח' סלמאן זיאן ואשתו ג'מילי, אשר נספו אתמול מאירוע של שריפה מצער מאוד שהיה בירכא, אז אנחנו איתם באבל שלהם.

מופיד מרעי: מכאן, אני קורא לכולם כמובן, במיוחד למי שעובד, למי שסועד, למי שנמצא ולמי שאחראי על קשישים לוודא שאכן חיבורי החשמל ומכשירי החשמל שלהם תקינים ושלא יקרו אירועים כאלה, אז יהיה זכרם ברוך.

מופיד מרעי: מקומם ומעמדם בעדה ידוע, אז מפה אני שולח באמת תנחומים למשפחה וגם לכולם, כפי שפתחתי.

מופיד מרעי: חברים, הנושא של הדיון בנושא הוועדות הגיאוגרפיות והמסקנות של הוועדות הגיאוגרפיות הוא נושא כואב, כאוב, ולא רק לנו, בדאליה, בעוספיה, במקרה הזה, זה בכל הישובים הדרוזים.

מופיד מרעי: הייתה פנייה גם של ראש המועצה המקומית בדאלית אל כרמל רפיק חלבי.

מופיד מרעי: הייתה פנייה ושיח, כמעט צפוף, של ראש המועצה בהיג' מנצור בעוספיה, שנמצא איתנו כאן, ועוד חברים שנמצאים גם כאן מעוספיה בנושא ועדות גאוגרפיות.

מופיד מרעי: אגב, בהיג', אני זוכרת בפגישה הראשונה שהייתה לי איתך אחרי שנכנסתי לכנסת, אמרת לי, מופיד, הוועדות הגיאוגרפיות ודוח קלעג'י.

מופיד מרעי: אני לא אכנס כרגע לאסטרטגיה ותפיסת העולם לגבי הוועדות הגיאוגרפיות, הרחבות תחום שיפוט, אבל אני אומר שהרחבת תכנית שיפוט היא קריטית להתפתחות הישוב.

מופיד מרעי: כי, ללא הרחבת תכנית שיפוט, אי אפשר לתכנן את הישוב, אי אפשר לבנות תוכניות מפורטות ואי אפשר גם לבנות תכנית מתאר כוללנית.

מופיד מרעי: פה, אני כן רוצה לסבר את האוזן, וגם לאחראים על הוועדות, למה שאני עברתי בחורפיש.

מופיד מרעי: גם אני עברתי ועדה גיאוגרפית.

מופיד מרעי: אבל, לפני שעברתי ועדה גיאוגרפית והוועדה הגיאוגרפית דנה בהרחבה של הישוב בחורפיש, אני הייתי צריך להכין תכנית מתאר כוללנית שהתכנית מתאר הכוללנית עברה בארבעת תחומי שיפוט שונים, אחד של חורפיש, שמורת טבע, מרום הגליל ומעלה יוסף.

מופיד מרעי: על מנת לתכנן ארבעה תחומי שיפוט אחרים, תבינו חברים, זה שבעת מדורי גיהינום, זה המון חסמים.

מופיד מרעי: בגלל זה גם לקח לי, רק לתכנית מתאר כוללנית, כמעט שש שנים עד שהיא אושרה בסוף, גם הוועדה הגיאוגרפית ותחומי השיפוט.

מופיד מרעי: אגב, היה משהו מוזר שהתאימו את הרחבת תחום השיפוט להרחבת תחום המתאר, במקום שזה יהיה הפוך.

מופיד מרעי: מרחיבים את תחום השיפוט, לאחר מכן ראש הרשות יש לו כלים מול ועדות תכנון ובנייה, על מנת לקדם את התכנון בישוב שלו.

מופיד מרעי: לכן, אחד קשור בשני ואי אפשר להפריד ביניהם.

מופיד מרעי: בנוסף, אי אישור של ועדה גיאוגרפית או של מסקנות של הוועדה הגיאוגרפית, זה מקשה על הרשויות המקומיות.

מופיד מרעי: אני מזכיר כאן שהיינו בכנס ביום שישי שדנו, בעיקר על התקדמות התכנון או חוסר התקדמות התכנון בישובים הדרוזים, במיוחד בדאליה ובעוספיה.

מופיד מרעי: אני עוד אשאל שאלות גם בהמשך, במהלך הדיון.

מופיד מרעי: מי שיהיה איתנו בדיון, כמו שאמרתי, ראש המועצה המקומית בהיג' שנמצא איתנו.

מופיד מרעי: לאחר מכן ידבר ראש המועצה המקומית בדאליה, שנמצא בזום, אחרי זה נשמע את האחראים ממשרד הפנים על נושא הוועדות הגיאוגרפיות.

מופיד מרעי: אני מבין ששניכם תציגו את הדברים.

מופיד מרעי: נשמע לאחר מכן חלק מהתושבים.

מופיד מרעי: רק מה שאני מבקש הוא להתכנס לנושא, לא להתפזר לנושאים אחרים, זה הנושא שכרגע מעניין אותנו, תחומי השיפוט, ועדת גיאוגרפית ולזה התכנסנו, אגב בפגרה.

מופיד מרעי: המליאה לא עובדת.

מופיד מרעי: אנחנו היינו צריכים לעשות את הדיון הזה שבוע שעבר, לא הצלחנו לעשות אותו, מאחר והוא מאוד מאוד חשוב אנחנו מקיימים אותו כאן וחשוב שנקיים אותו.

מופיד מרעי: אז, לכל מי שהגיע אני באמת רוצה להודות, גם מעוספיה וגם ממשרדי הממשלה, זה מראה באמת על החשיבות של הדיון הזה.

מופיד מרעי: אני רוצה באמת מפה לעבור כבר להצגה של הדברים.

מופיד מרעי: בבקשה ראש המועצה בהיג'.

בהיג' מנצור: אוקיי.

בהיג' מנצור: בוקר טוב לכולם, אדוני יושב ראש הוועדה, חבר הכנסת מופיד מרעי, מנהל הוועדה אמל ביבאר, אדית ממשרד הפנים.

בהיג' מנצור: איתי כאן ממלא מקום ראש המועצה איוב שרוף, סגן ראש המועצה כמאל אבו רוקון.

בהיג' מנצור: יש את השייח' ריאד מרזוק, שליווה את הוועדה הגיאוגרפית והיה מהאנשים שליווה אותה לאורך כל הדרך.

בהיג' מנצור: יש איתי את מהנדס המועצה ועוד חברים מהישוב, את איוב מנסור ואת מזיד אבו רוקן, אלה אנשים שבאו מהישוב, למרות שזה היה אמור להיות בזום, אבל אנחנו העדפנו להיות נוכחים בישיבה.

בהיג' מנצור: אני מבקש רפיק, אם אפשר, שאנחנו נתחיל ואחר כך הוא ימשיך.

מופיד מרעי: רפיק, בוקר טוב.

רפיק חלבי: אני פשוט צריך לנסוע לתל אביב, כמה שיותר קצר, אם אפשר.

בהיג' מנצור: כן, מאחר ואנחנו שכנים טובים ואנחנו רואים עין בעין את הדברים, ומאחר ודאלית אל כרמל היא יותר גדולה מעוספיה, אז ."It's your floor, senor ELkadi"

מופיד מרעי: בבקשה, רפיק.

רפיק חלבי: קודם כל, שלום לכולם ובוקר טוב לכולם.

רפיק חלבי: חשבתי, האמנתי, רציתי וקיוויתי שמנכ"ל משרד הפנים ו/או השרה יהיו שם, לפחות בזום, בגלל שהעניין הוא לפתחם.

מופיד מרעי: מי שנמצא איתנו פה היא המשנה למנכ"לית שאחראית על הוועדה הגיאוגרפית.

רפיק חלבי: כן, אבל מי שמחליט היא השרה, זה ברור לגמרי.

רפיק חלבי: אני אקפיד לומר כמה דברים עכשיו על התכנון.

רפיק חלבי: דאלית אל כרמל התקדמה מאוד מאוד בנושא התכנון.

רפיק חלבי: יש לנו תכנית כוללנית אחרי כבר התנגדויות לקראת קבלת תוקף, יש לנו חמש מפורטות, שתיים מהן כבר קיבלו תוקף, שתיים מהן אחרי התנגדויות אחת בגינוי תנאים, כך שאנחנו ממש בקצב רצחני.

רפיק חלבי: אם יתקצבו נכון ומהר את התכנון שלנו, אנחנו יכולים תוך שנה, שנה וחצי לסיים את כל התכנון המפורט בכל הישוב.

רפיק חלבי: החסם העיקרי נמצא במשרדי הממשלה ובתקצוב התכנון, שכבר כמעט שלוש שנים לא תוקצבה אפילו אגורה אחת חדשה, אבל זו לא הבעיה.

רפיק חלבי: תשמע, בחודש ינואר 2017, היה כבר דוח של הוועדה הגיאוגרפית שמתייחסת לשינוי גבולות של דאליה ועוספיה, של שטחים שמעמדם, מה שקרוי גליליים, חסר מעמד בעצם.

מופיד מרעי: רפיק, ינואר 2019 זה היה סיום עבודה, נכון?

מופיד מרעי: לא תחילת עבודה.

רפיק חלבי: זה הוגש ב-2018, אבל סיום העבודה ב-2017.

רפיק חלבי: לפני חמש שנים.

מופיד מרעי: הוגש לפני חמש שנים?

מופיד מרעי: ינואר 2017 זה הונח על שולחן המנכ"ל - - -

אדית בר: ינואר 2018.

מופיד מרעי: 2018?

אדית בר: לא שזה לא גרוע, אבל זה ינואר 2018.

מופיד מרעי: אוקיי, שנייה, אבל העבודה התחילה לפני?

רפיק חלבי: גברתי, הדוח כתוב ב-2017.

רפיק חלבי: זה הוגש למנכ"ל אולי ב-2018.

אדית בר: נכון.

מופיד מרעי: מה שאני מחזיק הוגש ב-2017.

מופיד מרעי: בבקשה חברים.

רפיק חלבי: נכון.

רפיק חלבי: זה מה שיש.

רפיק חלבי: הלאה.

רפיק חלבי: הייתה ועדה מרחבית שדנה בנושא הזה ב-2018, אבל במרץ 2019, לפני שלוש שנים, הייתה החלטת הוועדה המחוזית שדנה בתכנית המתאר הכוללנית של דאלית אל כרמל.

רפיק חלבי: שם, בסעיף 16, שם נאמר ודובר שם בצורה ברורה, אני התנגדתי לתכנית כי התניתי את הגשת התכנית או הפקדת התכנית בצירוף השטחים שהומלצו פה אחד על ידי הוועדה הגיאוגרפית.

רפיק חלבי: הם הומלצו פה אחד, כולל אחרי דיון עם ראשי המועצה, אחרי דיון עם כל העולם ואחותו.

מופיד מרעי: עכשיו, רפיק, כדי שאנחנו נבין, אתה מדבר על תכנית המתאר הכוללנית שאתה רצית שתכנית המתאר הכוללנית תאושר בכפוף להמלצות או למסקנות, יותר נכון, של הוועדה הגיאוגרפית לתחום השיפוט, אנחנו מבינים נכון?

רפיק חלבי: נכון מאוד.

רפיק חלבי: ואז, נאמר שככל שיצורפו השטחים האלה, יכללו בקו הכחול, אבל לא לפיתוח כסתם לא לפיתוח.

רפיק חלבי: הנה, אני אומר פה, קבל עם ועדה, השטחים החקלאים שיצורפו, אם יצורפו, אני מקווה שיצורפו, לשטח השיפוט של דאלית אל כרמל, הנה ראש המועצה אומר, לא נרשה בנייה.

רפיק חלבי: לא נרשה בנייה, אנחנו נעמוד על כך.

מופיד מרעי: למטרות חקלאיות נקודה.

מופיד מרעי: יישארו שטח חקלאי, בהתאם - - -

רפיק חלבי: כן, חקלאי לחלוטין.

מופיד מרעי: אוקיי.

רפיק חלבי: יש לנו קשר גם רוחני וגם ענייני והכל בעצם שהשטחים האלה, הם - - יהיו בתוך תחום שיפוט דאלית אל כרמל.

רפיק חלבי: שלחתי מכתבי התנגדות, אמרו לנו אחר כך, בסדר, יש עכשיו בחירות.

רפיק חלבי: הגיע אלינו אבן צור, סגן שר הפנים, דיברתי עם אריה דרעי.

רפיק חלבי: פעמיים דיברתי עם אבן צור, לקחתי אותו לשטח.

רפיק חלבי: דיברתי עם מיכל מריל, דיברתי עם הגברת דלית זילבר ממינהל התכנון, ובאתי וכתבתי ליושב ראש הוועדה המחוזית, בעצם כולם אמרו מיד אחרי הבחירות.

רפיק חלבי: אבל, עברו הבחירות, עכשיו אומרים רוצים להתייעץ.

רפיק חלבי: דיברתי עם מרדכי כהן, מנכ"ל משרד הפנים לשעבר, שהוא ידידי הטוב שאני מאוד מוקיר ומעריך.

רפיק חלבי: הוא אמר אני המלצתי בפני השרה, לפני כן בפני השר, אבל הם מתעכבים.

רפיק חלבי: עכשיו, הלכתי וישבתי עם יאיר הירש, מנכ"ל משרד הפנים, פעמיים, כתבתי לו.

רפיק חלבי: ישבתי עם השרה איילת שקד ודיברתי איתה פעמיים, ודיברתי עם העוזר שלה גם הפוליטי וגם העוזרים האחרים, ואמרתי להם, חברים אתם תגרמו לכך שאנחנו נלך למאבק משפטי נגד תכנית המתאר.

רפיק חלבי: אי אפשר להפקיד תכנית מתאר ברוב אוטומטי של אנשים שמרימים ידיים והם שפוטים של יושב ראש הוועדה המחוזית, עם כל הכבוד.

רפיק חלבי: תכנון לא צריך להיות נגד התושבים, הוא צריך להיות בעד התושבים.

רפיק חלבי: התכנון הכוללני והמפורט, הגם שיש לו בעיות, אנחנו מעדיפים אותו ורוצים אותו.

רפיק חלבי: אני בעד תכנון, אי אפשר להמשיך בלי תכנון, זה גם בא הלוך ושוב מהציבור, שלושים אחוז לא מתנגד לזה.

רפיק חלבי: אני בעד לעשות מאבק ציבורי נגד אלה שמתנגדים ואנחנו רוצים לדחוף את התכנון הזה.

רפיק חלבי: זו התקווה היחידה שלנו, וזה הסיכוי היחידי שלנו שזה ישוב נורמלי וסדור.

מופיד מרעי: יש לי שאלה, בבקשה, כמה יעזור לך האישור של המסקנות של הוועדה הגיאוגרפית, מה שנקרא - - -

רפיק חלבי: מאוד, מאוד, מאוד.

מופיד מרעי: זה יכול להאיץ לך את התכנון מול הוועדה המחוזית שלך, לדעתי, לא רוצה להגביל את זה בזמן, אבל ברגע שזה בתחום השיפוט שלך, זה לא עובר לארצית, זה לא עובר למחוזית וזה יכול להישאר אפילו במקומית שלך.

רפיק חלבי: נכון.

רפיק חלבי: ולכן, מה שאני אומר, חברים, אין לנו מלחמה נגד התכנון, אנחנו בעד תכנון.

רפיק חלבי: דאלית אל כרמל היא פשוט דוגמא למופת בתכנון.

רפיק חלבי: רק לפני שבוע היינו בישיבה, אזור התעשייה החדש, אמרנו להם הפרשה של שלושים ושניים אחוז, אף אחד לא התנגד.

רפיק חלבי: אין לנו בעיה, אלו אדמות פרטיות.

רפיק חלבי: לכן, אני אומר ליושב הראש ולכל החברים, זו התנכלות.

רפיק חלבי: אני חוזר עוד פעם, זו התנכלות, אני לא רוצה להגיד משפטים יותר קשים.

רפיק חלבי: ועדת התכנון המחוזית והרט"ג, אני שואל את מיקי, שאני מאוד מעריך ואוהב, אני אומר לכם, גם הרט"ג הוא פשוט חוטא חטא גדול מאוד.

רפיק חלבי: לא יכול להיות שבחוף כרמל יש להם אזור שיפוט של מאה שישים אלף דונם.

רפיק חלבי: במועצה אזורית מגידו, מאה שישים אלף דונם, שיש להם שם אדמות חקלאיות, יערות, חורשות והכל וזה בסדר.

רפיק חלבי: מה אנחנו עבריינים?

רפיק חלבי: אנחנו שמרנו על הכרמל יותר מאשר הם שמרו על הכרמל.

מופיד מרעי: אגב, זה אמת.

רפיק חלבי: אי אפשר כל הזמן להגיד שהם יבנו שם, לא נבנה שם.

רפיק חלבי: אנחנו אנשים שומרי חוק, ולכן אני אומר תפסיקו עם האשמה החמורה לדרוזים בכרמל.

רפיק חלבי: אנחנו שומרים על האדמה הזו, זו אדמתנו, זה של אבותינו, של אבות אבותינו.

רפיק חלבי: לכן, אני אומר לכם, תפסיקו להתנגד.

רפיק חלבי: יש כאן דיכוי תכנוני, דיכוי תכנוני.

רפיק חלבי: סלח לי שאני אומר את זה, אני אומר את זה בריש גלי יש כאן אפליה על רקע גזעני.

רפיק חלבי: לא יכול להיות - - -

אדית בר: אני לא יכולה לשבת פה ולקבל את האמירות האלה, אפשר להתנסח בדרך אחרת ולא - - -

רפיק חלבי: אני אגיד מה שאני רוצה ואת תגידי מה שאת רוצה.

רפיק חלבי: משרד הפנים מתנכל לישובים בדאליה ועוספיה, ולכן אנחנו החרמנו את הכנס שיהיה בעוד כמה ימים בסמי עופר, גם בהיג' מנצור וגם אני, כל המועצות, וגם לפרוש מהאשכול של ערי המפרץ.

רפיק חלבי: לא ניתן להמשיך לפגוע בנו, ואם הם רוצים מאבק ציבורי, יהיה מאבק ציבורי שלא ראו אותו כל החיים שלהם.

רפיק חלבי: לא יכול להיות שככה יתנהלו איתנו.

רפיק חלבי: אני פונה לשרת הפנים, דקה לפני שזה מתפוצץ, תתחילו להפנים שהקרקע בוערת, הוועדות העממיות כבר יוצאות לרחובות, אתם רוצים שאנחנו נאבד שליטה?

רפיק חלבי: אז נאבד שליטה.

רפיק חלבי: אני אומר לכם, יש כאן ראש מועצה שרוצה תכנון ונלחם למען התכנון, אבל שיפסיקו לשבת כל כך מנוכרים למה שקורה אצלנו.

רפיק חלבי: עוד הערה אחת אחרונה ראיתי כאן את רשות מקרקעי ישראל, את רמ"י, חברים, כבר השיטה הזאת אבד עליה הכלח.

רפיק חלבי: לא ייתכן שלוקחים את האדמות שלנו בקישון, במנסורה, במוחרקה, בחוף הכרמל ונותנים להם במקומם אדמות מדינה בתוך דאלית אל כרמל ועוספיה.

רפיק חלבי: הם לקחו לנו את הרזרבה הקרקעית, לקחו לנו את הרזרבה של אדמות המדינה, מה אנחנו לא מהמדינה?

רפיק חלבי: הנכד שלי כבר אחרי 8200, עוד מעט הנין שלי ייכנס ל-8200, מה אתם רוצים?

רפיק חלבי: מה אתם רוצים מאיתנו?

רפיק חלבי: מה אתם רוצים?

רפיק חלבי: תגידו לי מה אתם רוצים?

רפיק חלבי: לאן אתם מובילים אותנו?

מופיד מרעי: אדוני ראש המועצה, זו בדיוק הסיבה שבגלל שלקחו את האדמות והפקיעו את האדמות, לתת עוד אדמות מסביב לדאליה ועוספיה, על מנת שתוכלו להרחיב את הישובים שלכם כמו שצריך.

מופיד מרעי: דיברת מדם ליבך, אני מכיר - - -

רפיק חלבי: אדוני, האדמות האלה הן אדמות שלנו - - -

מופיד מרעי: נכון.

מופיד מרעי: זה בדיוק מה שאני אומר.

רפיק חלבי: את האדמות המדינה לא נותנים וגם את האדמות שלנו לוקחים, אז מה הם רוצים עוד?

רפיק חלבי: שאנחנו נהגר?

רפיק חלבי: לא נהגר.

רפיק חלבי: נחיה בכרמל ונבנה גם בשטחים שאסור גם.

מופיד מרעי: תודה רבה, אדוני ראש המועצה.

מופיד מרעי: אני אשמע את ראש מועצה בעוספיה, בהיג' ואחרי זה נתכנס ונשמע את משרד הפנים, יש סדר.

בהיג' מנצור: אדוני יושב הראש, אחרי שאני אעשה את הפתיחה, אני מבקש שהשייח' ריאד - - -

מופיד מרעי: הוא ידבר, אבל אחרי הוועדה.

מופיד מרעי: יש את סדר הדוברים אצלי.

בהיג' מנצור: אני רוצה שישלים את התמונה, כי הוא ההיסטוריה.

מופיד מרעי: בוא תתחיל.

בהיג' מנצור: צהריים טובים.

בהיג' מנצור: אני הקדמתי ובירכתי אותך, אני משתתף בצער תושבי ירכא על האסון שקרה אתמול.

בהיג' מנצור: כדי לסבר את האוזן, רבותיי, היום מדינת ישראל מתמודדת עם גל של פליטים שאמורים להגיע מאוקראינה.

בהיג' מנצור: אנחנו לא פליטים, אנחנו תושבים דרוזים, נאמנים ששירתו את המדינה לפני קודם המדינה, כאשר לא היה בטוח שתוקם מדינת ישראל, כרתו את ברית החיים והדמים כדי שנחיה ביחד.

בהיג' מנצור: התחושה שלנו לאורך השנים של מדינת ישראל היא שאנחנו לא נמצאים על המפה של מדינת ישראל.

בהיג' מנצור: אנחנו לא נהיה מוכנים להמשיך ככה.

בהיג' מנצור: על מנת לסבר את האוזן, רק ביום חמישי בלילה, הפגנה של כבר עוספיה שמגיעים אליי הביתה.

בהיג' מנצור: במקום שיגיעו למשרד הפנים הם מגיעים אליי הביתה ואומרים לי אתה לא עושה את התפקיד שלך, אתה לא דואג שיהיה שטח שיפוט, שיהיה לך תמ"מ ולא דואג שתהיה לך תכנית מתאר ואין לך תוכניות מפורטות ואין לך הכל.

בהיג' מנצור: למה אני צריך להיות על המזבח?

בהיג' מנצור: למה אני צריך לחטוף את כל האש, כאשר אתם יודעים שמי שמעכב את שטח השיפוט ואת תוכניות המתאר ואת כל מה שצריך הוא לא אצלי.

בהיג' מנצור: אני כינסתי והזמנתי את פורום ראשי המועצות הדרוזיות והשר חמד עמאר וחברי הכנסת.

בהיג' מנצור: אנחנו בסיום המפגש ניסחנו הכרזה שאנחנו דורשים לקיים פגישה במיידי עם ראש הממשלה, שרת הפנים, שר המשפטים ושר האוצר והשר חמד עמאר, זאת על מנת לדון בסוגיה של הקנסות.

בהיג' מנצור: בנוסף, לדון בנושא התוכניות המפורטות, תוכניות המתאר ושל שטחי השיפוט.

בהיג' מנצור: רבותיי, העול שנופל על תושבי הכרמל, עוספיה ודאליה, מהקנסות וצווי ההריסה הוא בלתי נסבל, בלתי נסבל.

בהיג' מנצור: רבותיי, אתם צריכים להבין, המשמעות שמישהו יבוא ויתקרב לבצע הריסה של בתים, תהיה שפיכות דמים ואנחנו לא רוצים להגיע לזה.

בהיג' מנצור: אנחנו לא רוצים להגיע למצב כזה שאנחנו נלחמים עם המשטרה, עם הכוחות שצריכים לאכוף את החוקים.

בהיג' מנצור: לא יעלה על הדעת, חיילים משוחררים חוטפים מיליון שקל וחצי מיליון שקל על קנסות, וחוק קמיניץ שמקפיאים אותו אבל לא מקפיאים אותו.

בהיג' מנצור: הכל עבודה בעיניים, הכל עבודה בעיניים.

בהיג' מנצור: מה החטא שעשתה העדה הדרוזית כלפי מדינת ישראל, שאתם מתעללים בה.

בהיג' מנצור: אנחנו הפכנו לשק חבטות של מדינת ישראל ושל הפקידות, למה?

בהיג' מנצור: העם איתנו, אבל מה לעשות, פקידות היא אנטי דרוזית.

בהיג' מנצור: כאילו לא נלחמנו יחד, לא שכבנו במארבים.

בהיג' מנצור: אתה, אדוני, אלוף משנה בצה"ל, ואתה יודע כמה העדה הדרוזית הקריבה.

בהיג' מנצור: בכל כפר יש לנו בית קברות צבאי, מה נגיד לחללים הדרוזים ביום העצמאות, בערב יום העצמאות במאי, מה נגיד להם?

בהיג' מנצור: מה השגנו מהמדינה הזו?

בהיג' מנצור: מה המדינה נותנת לנו?

בהיג' מנצור: איך אני אהיה שלם להשתתף בטקס יום הזיכרון כאשר אין לי אופק עתידי לבני הכפר?

בהיג' מנצור: איך?

בהיג' מנצור: רבותיי, ב-1948 שטח השיפוט של עוספיה היה שלושים ושלוש אלף - - -

מופיד מרעי: אתה נכנס עכשיו לוועדה.

בהיג' מנצור: כן, זה הפתיח.

מופיד מרעי: נתכנס לגופו של עניין.

בהיג' מנצור: ב-1948 שטח השיפוט של עוספיה היה שלושים ושלוש אלף, המנדט הבריטי שלא הכיר את העדה הדרוזית, גם לא הכיר בעדה הדרוזית, לא הייתה הכרה.

בהיג' מנצור: אבל, הכירו בכפרים הדרוזים שקיימים בכרמל ובגליל וקבעו, שטח השיפוט של עוספיה שלושים ושלוש אלף.

בהיג' מנצור: ב-1948 לקחו לנו את הכל, השאירו לנו פיסת מחיה קטנה, כדי קצת לגדל חקלאות והחקלאות של עוספיה היא אחת מהמפורסמות ביותר.

בהיג' מנצור: העגבנייה של עוספיה היא הכי מפורסמת בעולם, מי שיטעם אותה יחזור לאכול ממנה.

מופיד מרעי: יש סיכוי שנעשה סיור שטח עם חברי הוועדה שם.

בהיג' מנצור: גם השמן זית של הכרמל זה אחד הטעימים ביותר שיש בעולם, ואנחנו גידלנו, עשינו והיינו נאמנים.

בהיג' מנצור: בית הקברות המרכזי של העדה הדרוזית נמצא בעוספיה, ויד לבנים של כל העדה הדרוזית נמצא בדאלית אל כרמל, וגם התקווה נוסחה ליד יד לבנים.

בהיג' מנצור: מה אתם רוצים שנעשה?

מופיד מרעי: בוא שנייה נתכנס.

מופיד מרעי: מתוך בקיאות בנושא, כמה שזה קריטי לכם כרגע האישור של ועדת קלעג'י, של תכנית הרחבת תחום השיפוט, על מנת להשלים את התכנון ביאבדמית, אתה מכיר את זה?

בהיג' מנצור: בהחלט, אני נכנס לעובי הקורה.

בהיג' מנצור: ב-1978 הייתה תכנית המתאר האחרונה של עוספיה, אין תכנית מתאר, 1978.

בהיג' מנצור: כמה הגודל של השטח שלה?

בהיג' מנצור: חמשת אלפים ומשהו דונם, על אוכלוסייה כמעט ששת אלפים.

בהיג' מנצור: מאז, 1978 והיום, שילשה האוכלוסייה את עצמה.

בהיג' מנצור: אנחנו מתקרבים לשלוש עשרה אלף ועוד אלף חמש מאות סטודנטים שחיים אצלנו, שלומדים באוניברסיטת חיפה ובטכניון.

בהיג' מנצור: ציפינו שהשטח יגדל פי שלוש, אבל מה לעשות, כל אחד עושה לך את המטר.

בהיג' מנצור: האדם הפך להיות לשולי מול הקרקע.

בהיג' מנצור: במהלך 1978 ועד 2003 ניסו לקדם תוכניות מתאר, למה?

בהיג' מנצור: קשרו את תוכניות המתאר עם שטח השיפוט.

בהיג' מנצור: 2007 מכנסים ועדה בהשתתפות התושבים ומחליטים על הסכם גריעות, השייח' מנסור יפרט את זה אחר כך, על הסכם גריעות.

בהיג' מנצור: מדובר על אלף מאה עשרים ושבע דונם, הוסכם, הוחלט, חתום על ידי נציגי משרד הפנים רט"ג, כל העולם, גורעים מהפארק הלאומי ושמים אותו לבנק של עוספיה.

בהיג' מנצור: מנסים לקדם תכנית מתאר ב-2014.

בהיג' מנצור: ב-2014 מקדמים תכנית מתאר שלא עונה על הצרכים של תושבי עוספיה.

בהיג' מנצור: היא נותנת מספר מגרשים, אבל אין לה אופק כלכלי, אין לה אופק מסחרי, אין לה מוסדות ציבור - - -

מופיד מרעי: יש לי שאלה, יש לך היום בתכנון שלך תוכניות שהן חורגות מתחום השיפוט של ה- - -

בהיג' מנצור: תיכף אני אפרט.

בהיג' מנצור: אני ב-2014, כאשר בזמנו אלוף במילואים משלב היה יושב ראש הוועדה, אמר אי אפשר לקדם את התכנית הזו.

בהיג' מנצור: הוא דחה אותה, כי הוא ראה את הסכנות של התכנית.

בהיג' מנצור: ב-2017 מחליטים להקים ועדה גיאוגרפית ברשותו של מנכ"ל משרד הפנים, על מנת לקבוע את שטח השיפוט של עוספיה.

בהיג' מנצור: מתדיינים, יושבים עם כל העולם, עם הרט"גים ועם כל - - -

מופיד מרעי: כשאתה אומר מנכ"ל לשעבר, אתה מתכוון לקלעג'י?

בהיג' מנצור: כן קלעג'י.

בהיג' מנצור: ואז הוא מגיע למסקנה.

בהיג' מנצור: לפני שהוא מגיע למסקנה, המועצה המקומית עוספיה מגישה גודל של שטח השיפוט של עוספיה, היא אומרת חמשת אלפים.

בהיג' מנצור: אדית תשמעי, ראש המועצה הקודם, לא אני, מגיש בקשה שהוא רוצה תוספת חמשת אלפים שבע מאות ומשהו דונם.

בהיג' מנצור: קלעג'י אומר לא, חביבי, אני לא מקבל את הבקשה שלך, הוא דוחה את הבקשה והוא מאמץ החלטה של הוועדה שהוקמה על ידי משרד הפנים, לא אני הקמתי את הוועדה, שר הפנים הקים את הוועדה - - -

מופיד מרעי: על הוועדה הזו?

בהיג' מנצור: כמובן.

מופיד מרעי: זה הדוח שהונח, למעשה, על שולחן המנכ"ל שממתין לאישור השרה, על זה אנחנו מדברים?

בהיג' מנצור: לא, לדייק.

בהיג' מנצור: המסקנות של קלעג'י הונחו על שולחן שר הפנים אחרי שהמנכ"ל הקודם, כהן, ראה את הדוח, העבירו את זה לשר דרעי מסיבותיו השונות הוא סירב לחתום.

בהיג' מנצור: נכון?

בהיג' מנצור: אני מדייק, אדית?

מופיד מרעי: שנייה לפני שנגיע לזה.

מופיד מרעי: תיכף הם התייחסו.

מופיד מרעי: הדוח שהונח זה היה בעצם סיכום של הוועדה הגיאוגרפית אחרי שישבה עם הרשות המקומית, ראש המועצה הקודם או הקודם קודם, קודם בעצם, ודנו בנושא הזה.

מופיד מרעי: מה שאני מבין ממך כרגע הוא שחלק מהדרישות שהמועצה והרשות המקומית בעוספיה דרשה מקאלג'י, לא קיבל את כל המלצות הרשות, למעשה נתן, או מה שנקרא, המליץ על פחות שטח שאתם ביקשתם.

מופיד מרעי: בכל מקרה, מה שהונח על שולחנו של המנכ"ל במשרד הפנים בזמנו, זה הסיכום של הקלעג'י, פחות מה שאתם כרשות מקומית דרשתם?

בהיג' מנצור: נכון.

מופיד מרעי: הדברים מובנים כרגע לכולנו?

בהיג' מנצור: מובנים.

בהיג' מנצור: ואז הוא הגדיר את השטח, שהוא מבקש משר הפנים לאשר לספח לעוספיה שטח שיפוט בתוספת שלושת אלפים שמונה מאות תשעים ושלוש, דהיינו - - -

מופיד מרעי: שהדרישה שלכם היא חמשת אלפים ומשהו?

בהיג' מנצור: כן.

מופיד מרעי: אוקיי.

בהיג' מנצור: וזו הפשרה הראשונה שאנחנו מסכימים.

מופיד מרעי: ואתם הסכמתם לדוח הזה?

בהיג' מנצור: הסכמנו והלכנו עם זה.

מופיד מרעי: אוקיי.

מופיד מרעי: ועכשיו מה שמעכב זה בעצם האישור של זה?

בהיג' מנצור: לא, מה הבעיה?

בהיג' מנצור: שר הפנים הקודם סירב לחתום מסיבותיו - - -

מופיד מרעי: עזוב שנייה מי סירב, בוא נצמד לעובדות.

בהיג' מנצור: לא, אבל נסביר לך מה קרה.

בהיג' מנצור: ישבו עם יושב ראש הוועדה המחוזית ואמרו לו, תשמע, אתה הולך לקדם תכנית מתאר ב-2018, כאשר יש לך המלצות של קלעג'י, צריך שיהיה תמ"א בפנים.

בהיג' מנצור: כי אי אפשר לעשות תכנית מתאר בלי - - -

מופיד מרעי: זה מה שאמרתי קודם.

מופיד מרעי: התכנון הוא בתוך, תחום השיפוט הוא יותר רחב, מאשר תחום התכנון.

מופיד מרעי: זו הבחנה שכולנו, בוא נכנס לתמונה.

בהיג' מנצור: אז הוא הסכים לא להתקדם עד השר יחתום, אבל אתם יודעים מה היה, לא חתם.

בהיג' מנצור: העסק נמשך עד יולי 2021.

בהיג' מנצור: תסתכל כמה אני קופץ.

מופיד מרעי: בהיג', תיכף נשמע בדיוק למה זה התעכב, אבל אתה כראש רשות, אל תכנס לגופו של איש מי חתם ולמה לא חתמו.

בהיג' מנצור: ברור.

מופיד מרעי: אתה אומר, חברים, לי יש סיכום עם קלעג'י שהונח על השולחן של משרד הפנים.

מופיד מרעי: הסיכום עדיין לא אושר.

מופיד מרעי: אי אישור של תחום השיפוט, מפריע לי להתקדם בתכנון ובנייה נקודה.

מופיד מרעי: זה מה שאתה אומר.

בהיג' מנצור: נכון.

בהיג' מנצור: תן לי רק לסיים את המשפט האחרון.

מופיד מרעי: כי אני רוצה להתקדם, אני רוצה גם לשמוע אותם לפני שגם רפיק מסיים, שישמע גם את משרד הפנים.

מופיד מרעי: אחרי זה אנחנו נפתח את זה לדיון, זה בסדר.

בהיג' מנצור: אוקיי.

בהיג' מנצור: מאוד חורה לי שאני מנסה לקדם את התוכניות, אני יושב עם הפקידות של משרד הפנים, ואז, אני לא רוצה להזכיר את השמות כי הוא לא נוכח כאן, הוא אומר לי אולי תוותרו על אלפיים דונם?

מופיד מרעי: "בוקרה פיל מישמיש".

בהיג' מנצור: אולי תוותרו על אלפיים דונם?

בהיג' מנצור: אתה יודע מה?

בהיג' מנצור: הלכתי איתו.

בהיג' מנצור: אני אומר לו, אם אני אוותר על אלפיים דונם, מה יקרה עם הבתים שנמצאים מחוץ לתכנית?

בהיג' מנצור: הוא אומר לי נהרוס אותם.

בהיג' מנצור: אתה מבין את המשמעות?

בהיג' מנצור: להרוס בתים שהוקמו לפני עשרים שנה, לאיזה מצב נגיע?

בהיג' מנצור: לאיזה התדרדרות מוסרית אנחנו נגיע?

מופיד מרעי: אדוני ראש המועצה, אני רוצה להגיד לך, שגם רפיק יישמע אותי, היעוד של הוועדה הזו הוא לוודא שהחלטות של הממשלה ומשרדי הממשלה מיישמים את כל ההחלטות שלהם ומקדמים את התכנון ובנייה, ועיקר הנושא שאנחנו עוסקים בו מאז שהוועדה הזו קמה זה איך אנחנו מקדמים את התכנון והבנייה בישובים הדרוזים.

מופיד מרעי: ההקשר כרגע של הוועדות הגיאוגרפיות, אין פה ועדות תכנון ובנייה, לא מקומית, לא רכס הכרמל, לא מחוז חיפה, כי אני לא צריך אותם שם.

מופיד מרעי: הדיון הוא על הוועדות הגיאוגרפיות וההשפעה שלהן על התכנון והבנייה שאנחנו כולם סובלים ממנו, ואין ספק שכולנו סובלים ממנו.

בהיג' מנצור: מילה אחת, בשבועיים האחרונים יושב ראש הוועדה המחוזית מקדם תמ"מ לעוספיה, כאשר הוא לא מתחשב בשטח השיפוט.

מופיד מרעי: אז, אוקיי, למה הדיון דחוף?

מופיד מרעי: כשפנה רפיק וכשאתה פנית, אני באמת ראיתי חשיבות, כי כל ההתקדמות התכנונית שלכם, בסופו של דבר, תלויה פה.

מופיד מרעי: אחרי זה אני אגיד בסיכום מה דעתי בכלל על כל נושא הוועדות הגיאוגרפיות.

ריאד מרזוק: אני חבר בצוות ההסדרים שהקימה אותה המדינה להסדרת מעמד השטחים שבין הגן הלאומי לישובים הדרוזים בכרמל.

ריאד מרזוק: אני שמעתי את בהיג' ואת רפיק, אבל השיח צריך, לדעתי, להתחיל מהמקור.

ריאד מרזוק: והוא, מדוע קלעג'י, קוראים לזה קלעג'י כי הדבר - - -

מופיד מרעי: הוא היה - - -

ריאד מרזוק: אני רוצה להתחיל כך, אני נכנס לעניינים המקצועיים של כל - - -

מופיד מרעי: קלעג'י זה שם, אבל אנחנו מדברים על הנושא.

ריאד מרזוק: זה לא עוד שם, הוא היה יושב ראש ולנת"ע, מנכ"ל משרד הפנים, חתום על תוכניות מתאר ארציות, לא עוד מישהו - - -

מופיד מרעי: איש רב עשייה.

ריאד מרזוק: באמצע שנות 1995 רצו לעשות הסדרת מעמד שטחים של בין הגן הלאומי לישובים הדרוזים בכרמל.

ריאד מרזוק: בד בבד החלו והכינו תכנית מתאר שקראו לה עד/301 ולדאלית אל כרמל עד/300.

ריאד מרזוק: עוד בטרם הזמינו את העבודה הזו של הסדרת מעמד השטחים של בין הגן הלאומי והכפרים הדרוזים, על ידי המרכז לחקר העיר בטכניון על ידי פרופסור שאול אמיר.

מופיד מרעי: אתה מדבר על איזו שנה?

ריאד מרזוק: 1995.

מופיד מרעי: אוקיי.

ריאד מרזוק: עם החלת ביצוע העבודה להסדרת מעמד השטחים, רשות הטבע והגנים יחד עם קק"ל, יזמו תכנית שקראו לה ג/1209, שכביכול מייעדת כשלושת אלפים מאתיים דונם מקרקעות הכרמל לגן לאומי, להפוך את היעודים החקלאיים שלהם לגן לאומי.

מופיד מרעי: שכולן אדמות חקלאיות?

ריאד מרזוק: כולן אדמות חקלאיות.

מופיד מרעי: שלושת אלפים דולר או שחלקן הגדול?

מופיד מרעי: בוא, בשביל לדייק.

ריאד מרזוק: אלף ארבע מאות דונם בבעלות הדרוזים, אלף ארבע מאות דונם בבעלות קק"ל ועוד איזה ארבע מאות דולר בבעלות משותפת של אחרים.

מופיד מרעי: אז חקלאי זה אלף ארבע מאות דונם בבעלות דרוזים, זו בעלות פרטית מלאה.

ריאד מרזוק: מלאה.

ריאד מרזוק: עכשיו, משמעות התכנית, קידמו את התכנית הזו, על מנת להפוך את מעמד השטחים ללא ידיעת הדרוזים בכרמל.

ריאד מרזוק: מונח אצלי כאן מסמך של אהרון ורדי, מנכ"ל רשות הטבע והגנים, שאומר שביצענו את התכנית הזו, כביכול, מתחת הפארק של הדרוזים, לא שיתפנו אותם בכלל, היות והשטחים הם שטחים גליליים.

מופיד מרעי: רגע, המסמכים האלה נמצאים אצלך?

ריאד מרזוק: כמובן, יש את העבודה גם ויש את הכל.

מופיד מרעי: אני מבקש מאמל, מנהל הוועדה, בבקשה, כל מה שמוצג כאן שיעבור כאן לוועדה, כי אנחנו צריכים את זה גם למאגר הנתונים שאנחנו מרכזים בכל נושא תכנון ובנייה בישובים הדרוזים, וגם להמשך הדיון בנושא הזה.

ריאד מרזוק: בינתיים, תכנית המתאר עד/301 נעצרה, היות ועורכת התכנית הייתה בצוות העבודה המחקרית, ד"ר אריאל אברנסקי היא נבחרה, אני מדבר על עוספיה, גם כולל דאליה, הנושא כולל את דאליה.

מופיד מרעי: כן, אי אפשר להפריד.

ריאד מרזוק: כן, אי אפשר להפריד.

ריאד מרזוק: אז, עצרו את הטיפול בתכנית המתאר.

ריאד מרזוק: היא המשיכה את התכנית עד שנת 2000, 2001.

ריאד מרזוק: בשנת 2000 הגיעו רשות הטבע והגנים לנסות לעשות הסדר עם ראשי המועצות שהיו קיימים בדאליה, ד"ר רמזי חלבי ושריף אבו רקן, הם הגיעו להסכמה בין רט"ג לבין המועצות, שמפרישים חלק מאדמות הגן הלאומי, שהן בבעלות פרטית של תושבי עוספיה ודאליה, לטובת תכנית מתאר.

ריאד מרזוק: תכנית מתאר שתיתן מענה לפיתוח הישוב.

ריאד מרזוק: הגיעו לוועדה המחוזית - - -

מופיד מרעי: וכל זה עדיין לא בתחום גבולות השיפוט?

ריאד מרזוק: כמובן, כמובן, זה לא בתחום השיפוט.

ריאד מרזוק: הם הגיעו לוועדה המחוזית ואז הוועדה המחוזית טוענת שהם יכולים לעשות רט"ג כל טיפול שהם רוצים, זה לא מחייב אותי כגוף תכנוני.

ריאד מרזוק: בדאליה, רפיק חלבי, על לא עוול בכפו, לא היה שותף לתכנון, הרי התכנית של ג/1209 הרסו אותה ואף אחד לא ידע עליה.

מופיד מרעי: נכון, ירשו אותה.

ריאד מרזוק: ואז מגיעים לוועדה המחוזית, אומרת הוועדה המחוזית רט"ג, מי זה רט"ג, זה לא גוף תכנוני, הוא לא מחייב אותי.

ריאד מרזוק: כמעט באותם ימים, מי שיזכור יש את התמונות, את רמזי חלבי כמעט תלו על גרדום בדאליה, הוא מכר את כל האדמות של דאליה.

ריאד מרזוק: לאחר מכן, הפכו את הנושא והקימו ועדת הסדר שעמד בראשה - - -

מופיד מרעי: ריאד, שנגיע לעניין.

מופיד מרעי: אנחנו צריכים - - -

ריאד מרזוק: כן, כמובן.

ריאד מרזוק: אני מדבר על תחום שיפוט, אבל צריך להבין את הרקע.

ריאד מרזוק: אני רוצה שהחברים שיושבים כאן יבינו את הרקע, זה לא קם משום מקום, זה לא נדבות.

מופיד מרעי: אל תדאג הם באו מוכנים.

ריאד מרזוק: עד כמה שהם מוכנים, אני לא יודע, תיכף נראה.

מופיד מרעי: זה אני אבחן אותם, לא אתה.

ריאד מרזוק: בינתיים החליט שר הפנים אופיר פינס, יחד עם השר לאיכות הסביבה, להקים ועדת הסדר ומינו את מר שמאי אסיף להקים ועדת הסדר.

מופיד מרעי: באיזו שנה?

ריאד מרזוק: זה בשנת 2005, 2006.

ריאד מרזוק: בינתיים תוכניות המתאר נתקעו ולא התקדמו.

ריאד מרזוק: בשנת 2007 הגענו להסכמה עם רט"ג ועם הוועדה המחוזית, היות והוועדה המחוזית, נציגי משרד הפנים יגאל שחר, הממונה על המחוז, יושב ראש הוועדה - - -

מופיד מרעי: כשאתה אומר רט"ג והוועדה המחוזית, אתה מדבר על תוכניות - - -

ריאד מרזוק: על הסכם גריעות.

מופיד מרעי: ועדות תכנון מתאריות.

ריאד מרזוק: כן, כן.

ריאד מרזוק: בינתיים אנחנו עמדנו לכך שהוועדה המחוזית תהיה חלק מהסדר לקביעת מעמד השטחים.

מופיד מרעי: לטובת תכנון, לא לשיפוט.

ריאד מרזוק: לטובת התכנון, לא, לא לשיפוט.

מופיד מרעי: לא, ברור, שנבין כולנו ונדבר באותה שפה.

ריאד מרזוק: הסיכום היה שלאחר סיום עבודת הצוות, אותם שטחים שייגרעו בהמלצת רט"ג והוועדה המחוזית, יגיעו לוועדת חקירת גבולות, השטחים יכללו בתחום השיפוט ויתכננו עליהם.

מופיד מרעי: כלומר, אתה אומר, התחלנו לתכנן מחוץ לתחום השיפוט, שהתוצר הסופי, תוכניות השיפוט או קו תחום הבנייה, מה שנקרא קו כחול, כן?

ריאד מרזוק: כן.

מופיד מרעי: קו תחום הבנייה, מה שנקרא קו כחול, הוא למעשה יהווה גם קו תחום השיפוט.

ריאד מרזוק: נכון.

מופיד מרעי: לפחות, יכול להיות שזה יותר רחב, נכון?

ריאד מרזוק: כן, אני אסביר.

מופיד מרעי: לא, שנדע.

ריאד מרזוק: הסיכום היה, שאותם שטחים ביעוד של גן לאומי - - -

מופיד מרעי: היו חייבים להיות בתחום השיפוט שלכם.

ריאד מרזוק: כן.

ריאד מרזוק: בנוסף לשטחים גליליים - - -

מופיד מרעי: דקה, כל התוכניות האלה היו עוד לפני שוועדת הגבולות התחילה או שנה אחרי?

ריאד מרזוק: נכון, תיכף אני מסביר את זה.

מופיד מרעי: לא, אני רוצה להתקדם.

ריאד מרזוק: אבל זה חשוב.

מופיד מרעי: ברור.

ריאד מרזוק: שגם החבר'ה יישמעו אותנו.

ריאד מרזוק: הגענו להסכמה, ההסכמה הייתה ששטחי הגריעות שהם ביעוד גן לאומי יהפכו לשטחי פיתוח לצורך פיתוח, הרי אחרת, בשביל מה אני צריך לנהל משא מתן רט"ג מלהפוך שטחים בגן לאומי לשטח חקלאי?

ריאד מרזוק: מה זה נותן לי?

ריאד מרזוק: כלום.

ריאד מרזוק: הכוונה הייתה ששטחים אלה יחד עם שטחים גליליים שהם בקונטור יכללו בתחום השיפוט, שהם יהווה תכנית המתאר העתידה לקום.

ריאד מרזוק: ב-2007 נחתם ההסכם.

מופיד מרעי: בין הוועדה המחוזית לבין - - -

ריאד מרזוק: בין הוועדה המחוזית, רשות הטבע והגנים והמועצות המקומיות.

מופיד מרעי: כן, אבל זה עדיין לא הגיע לוועדה הגיאוגרפית.

ריאד מרזוק: לא, לא בינתיים לא.

ריאד מרזוק: כמובן, לא הגיע.

ריאד מרזוק: ללא שום קשר, הוועדה המחוזית מחליטה לעשות תכנית מתאר לעוספיה.

ריאד מרזוק: התחילו לעשות תכנית מתאר, התחלנו תכנית מתאר ב-2009, 2010 לאחר סיום ההסכמות.

ריאד מרזוק: פתאום בתכנית המתאר הזו, כמעט ואפס משטחי הגריעות לא נכנס בפנים, אפס, אפס.

מופיד מרעי: לא נכנס מתכנית המתאר לתוך תחום השיפוט?

ריאד מרזוק: לא לתחום השיפוט, משטחי הגריעות המיועדים לפתרון בעיות - - -

מופיד מרעי: לתכנון.

ריאד מרזוק: לתכנון.

מופיד מרעי: לא נכנס לסיכום של הוועדה הגיאוגרפית?

ריאד מרזוק: לא הגיאוגרפית עוד לא קמה.

מופיד מרעי: אנחנו מדברים על הוועדה הגיאוגרפית - - -

ריאד מרזוק: נכון, אני רוצה להגיד למה קמה הוועדה הגיאוגרפית.

מופיד מרעי: לא, אבל הדיון הוא על הוועדה הגיאוגרפית.

ריאד מרזוק: נכון, אבל למה קמה הוועדה הגיאוגרפית.

מופיד מרעי: כמה היא משפיעה על - - -

ריאד מרזוק: נכון.

מופיד מרעי: אתה מדבר רבע שעה על התכנון.

ריאד מרזוק: לא, לא.

ריאד מרזוק: בינתיים השטחים האלה לא נכללו.

ריאד מרזוק: ב-2014 התנגדנו לתכנית המתאר, בעצם מנהל התכנון החליט בישיבה אחת עם הוועדה המחוזית, אמרה לה בינת שוורץ, שצריך לעשות ועדה שתכלול את השטחים בתחום השיפור.

ריאד מרזוק: אז, לאחר מכן, הגשנו בקשה ונתנו את הטיפול לוועדה הגיאוגרפית לכלול את השטחים בתכנית.

ריאד מרזוק: עכשיו אני מגיע ממש לתחום השיפוט - - -

מופיד מרעי: תצא מנקודת הנחה שאני בקיא בתאריכים.

ריאד מרזוק: כן, אני יודע, אני רוצה גם שהם יבינו למה אנחנו - - -

מופיד מרעי: כן, אבל עוד פעם, בסוף בסוף יש לכם תכנית מתאר, תכנון.

מופיד מרעי: יש תכנית מתאר שהיא צריכה להיות בתוך תחום השיפוט.

ריאד מרזוק: נכון.

מופיד מרעי: עכשיו, קמה ועדת שיפוט, לשם זה אנחנו התכנסנו פה, יש פה אנשים שייתנו לנו תשובות.

מופיד מרעי: איפה כרגע הוועדה הגיאוגרפית, שקובעת את תחום השיפוט, כרגע עומדת?

מופיד מרעי: ומה הנזק שגורמת לכם, שזה הדבר הכי חשוב, בזה שלא קיימת.

ריאד מרזוק: הוועדה הגיאוגרפית קמה, הגיעה למסקנות.

ריאד מרזוק: משמעות הדברים של הוועדה הגיאוגרפית היא קיום ההתחייבויות של המדינה בהסכם, לא התחייבויות שלטוניות בעל פה.

מופיד מרעי: ברור, זה - - -

ריאד מרזוק: עכשיו, באם תחום השיפוט לא יוכרע, לא יהיה ניתן לקדם במילימטר אחד, ולא נסכים לקדם.

מופיד מרעי: זה מה שאמרתי, זה ברור.

ריאד מרזוק: אנחנו לא נלך בקו של חברי רפיק, שרצה להאמין בוועדה המחוזית.

ריאד מרזוק: אנחנו לא נמצאים שם - - -

מופיד מרעי: עזבו את הוועדות המחוזיות.

ריאד מרזוק: אני אגיד לך למה, היות שמעבר לקווים הקיימים יש מאה בתים.

מופיד מרעי: שכנע.

מופיד מרעי: מה קורה כרגע?

מופיד מרעי: אתה אומר לי משפט אחד וזה משפט המפתח לכל מה שאתה אומר, חוסר אישור הוועדה הגיאוגרפית וקביעת קבועות, תחום השיפוט של הישוב, הם גורמים לעצירה של התכנון, לזה אתה מתכוון?

מופיד מרעי: אתה צריך את זה על מנת לקדם את התכנון, זו הבעיה.

ריאד מרזוק: ללא הכרעה בשטח השיפוט - - -

מופיד מרעי: ההכרעה הייתה, ללא חתימה.

ריאד מרזוק: ללא חתימה של שרת הפנים על תחום השיפוט, לא יהיה ניתן לקדם את התכנון המפורט ולא הכולל בשום פנים ואופן.

ריאד מרזוק: זה המצב.

מופיד מרעי: מאה אחוז, תודה רבה.

מופיד מרעי: אנחנו שמענו את שתי המועצות בהרחבה.

מופיד מרעי: חברים, באמת חלק מהדברים הם מדם ליבם.

מופיד מרעי: אני מכיר את זה, כי הייתי גם יושב ראש השלטון המקומי הדרוזי ואני בקיא במצוקה של התכנון.

מופיד מרעי: שוב, הוועדות הגיאוגרפיות הן תנאי להמשך תכנון סדור וכולם רוצים לתכנן.

מופיד מרעי: מה, ראשי הרשויות לא רוצים לתכנן?

מופיד מרעי: מר רפיק אומר לך אני רוצה לתכנן, אגב הוא באמת מתקדם.

מופיד מרעי: בהיג' כשהוא התמודד לרשות המועצה למה הוא התמודד?

מופיד מרעי: לקדם את התכנון.

מופיד מרעי: כל ראש רשות היום במגזר הדרוזית שם לעצמו מטרה אחת, לקדם את התכנון.

מופיד מרעי: אני מבין מה הם אומרים, הם הפכו להיות שק חבטות של התושבים.

מופיד מרעי: התושב רואה בראש הרשות, הוא השלטון, הוא ראש הממשלה, הוא שר הפנים, הוא מתכנן, הוא מוציא לפועל, הוא יושב ראש ועדה גיאוגרפית ומי שעומד בסופו של דבר מול הציבור זה הם.

מופיד מרעי: לא כדי להגן עליהם, זו עובדה.

מופיד מרעי: הציבור דורש מהם תשובות.

מופיד מרעי: לכן, אנחנו פה, אחת, לקדם את הדברים, שתיים לעזור לראשי הרשויות ושנספיק או שנצא מהסאגה הזו של אי התכנון וחוסר תכנון בישובים הדרוזים והצ'רקסיים.

מופיד מרעי: בבקשה, משרד הפנים.

אדית בר: קודם אני אפתח בזה בכך שהשרה והמנכ"ל משרד הפנים לא יכלו להגיע.

אדית בר: הדיון הזה נקבע בדחיפות, וכמו שאתם יודעים יש - - -

מופיד מרעי: אבל הסיכומים יגיעו אליהם וברור.

אדית בר: ברור.

אדית בר: גם לפני שהגעתי לכאן, התייעצתי כמובן איתם, הם יודעים שאני מייצגת אותם.

מופיד מרעי: ברור.

מופיד מרעי: יש סיכוי, אגב, אני אומר את זה גם לרפיק וזה, שהדיון מעקב הבא, כי אני הולך לעשות דיון מעקב, אני לא מגיע לסיכום כרגע.

מופיד מרעי: יהיה דיון מעקב ואנחנו נבקש שהשרה תהיה בדיון מעקב הזה.

אדית בר: בוא נקווה שנתקדם עד אז.

מופיד מרעי: כן, אני מקווה.

מופיד מרעי: תמיד השר צריך להגיע אחרי, עם הפתרונות.

מופיד מרעי: שתשב פה ותגיד עשינו.

מופיד מרעי: זה מה שאנחנו רוצים להגיע.

מופיד מרעי: בבקשה.

אדית בר: מעולה.

אדית בר: אז, בוא נתחיל רגע בעובדות, שאני לא מתווכחת איתן, אכן הדוח הוגש בינואר 2018 על ידי הוועדה הגיאוגרפית ואכן השר הקודם לא קיבל החלטה, וזה הועבר להכרעת שרת הפנים הנוכחית.

אדית בר: כאשר שרת הפנים נכנסה היו לה משבעים החלטות שהיא נדרשה לקבל בהן החלטה.

אדית בר: בתקופת מעבר שר לא יכול לקבל החלטות, ועל כן הצטברו הרבה מאוד תיקים, שברגע שהשרה נכנסה היא החליטה אסטרטגית שהיא לא פותחת מנדטים חדשים, אלא שהמטרה שלה הייתה לקבל, ככל הניתן, כמה שיותר החלטות, על מנת להתמודד עם העומס שהצטבר.

מופיד מרעי: וזה אומר?

מופיד מרעי: תתרגמי את זה ככה לאנשים פשוטים כמונו.

מופיד מרעי: יש לשרה שמונים ועדות גיאוגרפיות לחתימה?

אדית בר: לא שמונים ועדות, בעצם החלטות - - -

מופיד מרעי: אוקיי, שמונים דוחות.

אדית בר: החלטות שהיא צריכה לקבל.

אדית בר: עכשיו, זו כבר לא המטרה, אנחנו נמצאים - - -

מופיד מרעי: ירד, אני יודע, כי לחורפיש כבר חתמה, אני יודע.

אדית בר: על כן היא מתקדמת.

אדית בר: דבר נוסף שאני רוצה לחדד רגע הוא תפקיד הוועדה.

אדית בר: אכן, עמרם קלעג'י הוא יושב ראש הוועדה וכולנו מאוד מערכים ומוקירים אותו.

אדית בר: בתפקידי הקודם קודם הייתי ראש המטה שלו, שהוא היה מנכ"ל משרד הפנים, ועל כן אף אחד, חס וחלילה, לא מערער במקצועיות של הוועדה ובטח ובטח לא באישיות של יושב הראש, אבל - - -

מופיד מרעי: טוב, תראו, גם מראשי הרשויות אני מבין, גם מרפיק וגם מבהיג', מקובל עליהם ההמלצות של הוועדה.

מופיד מרעי: הם רוצים רק את האישור, זה הכל.

אדית בר: כבוד יושב הראש, אני ממש שלוש דקות אני אתייחס בקצרה לכל הדברים המרכזיים שעלו פה.

אדית בר: מה שהיה חשוב לי להגיד הוא שאנחנו מאוד מכבדים את עבודת הוועדה, ובטח ובטח את יושב הראש עמרם קלעג'י, אבל חשוב שנייה למסגר שתפקיד הוועדה הוא לתת עצה.

אדית בר: תפקיד הוועדה הוא לייעץ.

מופיד מרעי: כן, המלצה.

אדית בר: השר, או כיום שרת הפנים, לא יכולה לקבל החלטה על שינוי גבולות ו/או חלוקת הכנסות, ללא הקמת ועדת חקירה על פי חוק.

אדית בר: על כן, התהליך הפורמלי שמתכנסת הוועדה היא מפרסמת לציבור, היא שומעת את עמדת הרשויות והיא ממליצה.

אדית בר: שרה שמקבלת את הדוח, היא האוטוריטה.

אדית בר: נכון, רפיק צודק - - -

מופיד מרעי: רגע, אבל אנחנו אחרי כל זה כבר.

אדית בר: נכון.

אדית בר: אני ממש אשמח לשלוש דקות ברצף.

אדית בר: כמובן שאנחנו אחרי כל זה, הדוח הוצג לשרה והיא צריכה לקבל את ההחלטה שלה.

אדית בר: עכשיו, בהתאם למה היא מקבלת את ההחלטה?

אדית בר: בהתאם למדיניות שהיא גיבשה.

אדית בר: אני רוצה להגיד כמה נקודות לגבי קווי מדיניות של השרה הנוכחית איילת שקד.

אדית בר: דבר ראשון, אחת ההחלטות הראשונות שהשרה עשתה, זה שהיא העבירה את מנהל התכנון ממשרד האוצר למשרד הפנים והקימה את מטה התכנון.

אדית בר: מכאן, אנחנו מבינים את החשיבות הרבה ששרת הפנים מייחסת לחיבור בין גבולות שיפוט לבין מרחבי התכנון ותכנון.

אדית בר: אתה הצגת בדברייך של מה קודם למה, אין לזה תשובה לוגית אחת האם כדאי קודם להבין את הקווים הברורים של התכנון ורק לאחר מכן להעביר גבולות שיפוט - - -

מופיד מרעי: אני לא מסכים איתך, אבל בוא נשמע אותך עד הסוף.

אדית בר: מבחינת המדיניות של השרה שקד, שוב, אל"ף היא העבירה את מינהל התכנון, בי"ת היא הקימה את מטה התכנון, וכפי שציינתם שלומי הייזלר עומד בראשו.

אדית בר: על כן, היא מייחסת חשיבות מאוד רבה לקשר בין ההחלטות והתוכניות הקיימות והתקפות לבין העברת גבולות שיפוט.

אדית בר: דבר נוסף שהיא מייחסת לו חשיבות רבה, היא ממש הידקה עם את הקשר עם יחידת הפיקוח, ועל כן ברגע שהיא באה לקבל החלטה היא בוחנת את מכלול השיקולים, מה היו עמדות הוועדות המחוזיות, מה עמדת מטה התכנון, מה עמדת יחידות הפיקוח, היא משקללת את כל זה ואמורה לקבל החלטה.

אדית בר: דבר נוסף, שהיא שונה מהשר הקודם, זה שהיא לא מעבירה שטחים גליליים, כלומר שטחים מחוזיים שהם לא משויכים היום לרשות מקומית.

אדית בר: היא מצמצמת ככל הניתן את העברת השטחים לרשויות מקומיות, לכל הרשויות המקומיות במדינת ישראל, אלא אם כן הם נדרשים לטובת דיור.

אדית בר: איך המדיניות הזו באה לידי ביטוי - - -

מופיד מרעי: אני כרגע באמת רוצה להבין, את אומרת 'תן לי להשלים' ואני לא מצליח להבין.

אדית בר: אם אני אסיים ועדיין תהיה לך שאלה, אני ממש אשמח.

מופיד מרעי: בטח שיש שאלות.

מופיד מרעי: גברתי, קודם כל, מי שמנהל את הדיון זה אני.

מופיד מרעי: את תתני לי תשובות לשאלות גם אם הם קשות.

מופיד מרעי: את אומרת שהמדיניות של השרה, לא להעביר או להעביר פחות שטחים שהם גליליים או חסרי שטח מוניציפאלי למועצות מקומיות או ישובים גם אם מדובר על באדמות פרטיות.

מופיד מרעי: השאלה שלי היא מאוד פשוטה, האם יש שינוי?

מופיד מרעי: וכרגע אנחנו מדברים רק על דאליה ועוספיה.

מופיד מרעי: האם יש שינוי מהמלצות של ועדת קלעג'י, של הוועדה הגיאוגרפית, לתחומי השיפוט לגבי ההפרשות או לגבי הגבולות של שטחי השיפוט?

מופיד מרעי: אני מצליח להבין ממך שהדוחות מתעכבים, יכול להיות, על מנת שאתם תגרעו מתוך מה שאושר שטחים, לטובת שטחים מוניציפליים, לטובת שטח גלילי, כלומר הוא יותר ממה שנקבע, אלא אם כן אני לא מבין.

מופיד מרעי: אם זו תמונת המצב, אני מבקש לדעת אותה כרגע.

מופיד מרעי: אני כרגע לא רוצה לדבר על ראשי הרשויות.

מופיד מרעי: אני מבקש לדעת - - -

אדית בר: אני אשמח, ברשותך, להשלים את המשפט ואז להגיע ממש לשאלה שלך, מה ההמלצה שלי, איך אני חושבת שכדאי להתנהל, אוקיי?

אדית בר: מבחינת השרה, רק חשוב לי להגיד, מה שהיה לי הכי קשה לשמוע פה, כמובן, שיש כבוד מאוד רב לרשויות הדרוזיות ולתרומה שלהם ואף אחד לא מפקפק בכך - - -

מופיד מרעי: אנחנו צריכים שטח, לא כבוד.

מופיד מרעי: כבוד יש לנו.

אדית בר: אני רק רוצה להשלים את הדיון.

אדית בר: קודם כל, איך המדיניות של השרה באה לידי ביטוי, היא באה לידי ביטוי ברמה ארצית כללית.

אדית בר: אני יכולה להראות מספר דוגמאות, אוקיי?

אדית בר: גם בחריש, גם בציר הגבעות באלעד, שהמדיניות שלה היא אחידה והיא באה לידי ביטוי.

אדית בר: הדבר הנוסף, שחשוב לי להגיד, הוא שאם האמירות שעלו פה, על גזענות ושהשרה לא רוצה לקדם החלטות שהן ספציפית קשורה לדאליה ולעוספיה, אז השרה לא הייתה מקבלת החלטה - - -

מופיד מרעי: בוא נתייחס לעובדות, אל תכנסי לזה.

אדית בר: אני מתייחסת רק לעובדות, אדוני.

מופיד מרעי: לא, את מושכת למקום אחר, אני לא רוצה להיכנס לזה.

אדית בר: כיבדתי את כולכם ואני לא מרגישה שניתן לי הכבוד.

אדית בר: אני לא הפרעתי לאף אחד מהדוברים - - -

מופיד מרעי: כי את מושכת את הדיון למקום אחר.

אדית בר: אני לא מושכת את הדיון.

מופיד מרעי: בבקשה תתמקדי בוועדה הגיאוגרפית.

אדית בר: חשוב לי לציין שהשרה קיבלה החלטה, לא ממזמן, בנוגע לחלוקת הכנסות במבוא הכרמל, ששם היא אימצה את המלצת ועדת הגבולות והעלתה את הסכום היחסי של דאליה ועוספיה לעשרים אחוז.

אדית בר: על כן, כל אמירה של גזענות וכל אמירה שהשרה לא רוצה לקדם החלטות לדאליה ועוספיה היא שגויה.

אדית בר: אני מגיעה רגע לשאלה שלך.

אדית בר: על כן, מה אני מציעה?

אדית בר: ראשי הרשויות צודקים, הם היו אצל השרה והיו אצל המנכ"ל מספר פעמים וביקשו לאמץ את ההחלטה כפי שהיא, אוקיי?

אדית בר: נאמר להם במהלך הדיונים האם יש מקום, לאור מדיניות השרה שהשתנת, לדון רגע בהמלצות הוועדה.

אדית בר: המסר שהועבר על ידי ראשי הרשויות זה הכל או כלום, מבחינתם, הם דרשו לאמץ את מסקנות הוועדה כפי שהן.

אדית בר: על כן, יש כרגע קיפאון והנושא לא מתקדם.

אדית בר: על כן, לשאלתך, כן, אנחנו מציעים שיהיה צוות מקצועי מצומצם שייבחן מחדש בין המלצות הוועדה לבין מדיניות השרה המעודכנת, האם יש מקום, בהתאם להמלצות הצוותים התכנונים, אוקיי?

אדית בר: האם יש מקום לעדכן את ההמלצות בכדי שהשרה תוכל לקבל החלטה.

אדית בר: סיימתי.

מופיד מרעי: סיימת?

מופיד מרעי: לקח יותר משלוש דקות ואני רוצה להגיד לך שמישהו פה התבלבל לגמרי.

מופיד מרעי: אתם מנסים לבוא ולהגיד לנו שהשרה עכשיו מדברת עכשיו על הכנסות.

מופיד מרעי: אנחנו לא מדברים כרגע על חלוקת הכנסות, אנחנו מדברים על שטח מוניציפלי, שיפוטי, של הישובים בדאליה ועוספיה על פי הדוח.

מופיד מרעי: חברים, הדוח הזה הוגש בשנת 2017, עבדו על הדוח לפני זה.

מופיד מרעי: כל מה שמפריע לראשי הרשויות, כרגע הוא התכנון ותחומי השיפוט אשר מעכבים את התכנון.

מופיד מרעי: אני אומר את זה כאן בשם ראשי הרשויות, כל עכבה שתהיה באישור או באי אישור הוועדה הגיאוגרפית ותחומי השיפוט, זה יטרפד להם את התכנון שזה מה שמפריע להם.

מופיד מרעי: על הנושא של הכנסות ושל שטחי תעשייה או אזורי תעשייה לתעסוקה.

מופיד מרעי: בשביל הגילוי הנאות, אני לעבודת תואר שני בביטחון לאומי במכללה לביטחון לאומי, עשיתי על התפתחות התעשייה של הישובים הדרוזים והצ'רקסיים, על מנת לראות מה ניתן לעשות מבחינת חלוקת הכנסות.

מופיד מרעי: אני לא נכנס כרגע לתפיסת העולם שלי, שאני אגיד אותה לשרה, לגבי בכלל, כל נושא התכנון והוועדות הגיאוגרפיות, שהן מהווים לנו כרגע בעיה הכי מרכזית בתכנון.

מופיד מרעי: עזבו אותי כרגע מהכנסות.

מופיד מרעי: תפיסת העולם שלי אומרת משהו אחר, צריך בכלל שיהיה תכנון אזורי, הגבולות שיינתנו הם רק לטובת תכנון ובנייה.

מופיד מרעי: קחו את הגליל המערבי והמזרחי, לדוגמא, לחלק את הגליל ואת הצפון לתאי שטח וכל תא שטח כזה, כולל הכרמל, דוגמא, כרמל, חיפה, קריות עד לחדרה, אני לא יודע מה, בהתאם לתא השטח יהיה תכנון אזורי.

מופיד מרעי: כל ההכנסות יחולקו פייר תושבים, כמות התושבים ופייר לישובים במצב סוציואקונומי, זו תפיסת עולם אחרת.

מופיד מרעי: אני לא חושב שהוועדה הגיאוגרפית צריכה לדון בהכנסות.

מופיד מרעי: הוועדה הגיאוגרפית צריכה להסתכם בזה שאיפה הישוב יכול להתפתח תכנונית.

מופיד מרעי: זו תפיסת העולם שלי, אני מקדם אותה כל הזמן, ראשי הרשויות מכירים את התפיסה לא מהיום.

מופיד מרעי: לכן, אל תיקחו אותנו להכנסות.

מופיד מרעי: אני חושב שזו טעות בסיסית ויסודית לקשור את נושא ההכנסות האזוריות, ובמסקנות אגב בזמנו, עסקתי בהן ואני מדבר על עבודה בכלל שנת 2003, בהיג' ורפיק חלבי לא היו ראשי רשות.

מופיד מרעי: אמרתי שאזורי התעשייה הקיימים צריכים להפריש לישובים הדרוזים, לא רק בדאליה ועוספיה, לא יוקנעם והקריות, גם תפן, אזור התעשייה בתפן, אזור התעשייה בדלתון וכן הלאה.

מופיד מרעי: לכן, אני אומר את הדברים הבנה, אנחנו פה התכנסנו על מנת לזרז את תהליכי התכנון.

מופיד מרעי: אני לא מקבל את מה שאת אומרת, זו מדיניות מוטעית, אגב זה לא נכון גם תכנונית.

מופיד מרעי: את אומרת לא לקשור את הרחבת תחום השיפוט בתכנון, טעות, צריך להרחיב את תחום השיפוט לישובים, אחרי זה מתוך תחום ההרחבה להתכנס לתכנון.

מופיד מרעי: גמרנו את התוכניות הכוללניות, אחרי זה נכנסים לתוכניות מפורטות.

מופיד מרעי: בתכנית הכוללנית אתם מכנסים את כל האלמנטים הנחוצים לישוב, שכונת חיילים משוחררים, תיירות, תיירות חקלאית, אזור תעשייה וכן הלאה, כל מה שצריך ייכלל בתכנית, במתאר הכוללנית.

מופיד מרעי: מתוך זה אתה מתחיל את התכנון המפורט.

מופיד מרעי: חברים, אי אפשר לעבוד עקום, אי אפשר להתחיל בתוכניות מפורטות.

מופיד מרעי: אני מכיר איפה היה רפיק ואיפה בהיג' וקודמו היו, התחילו לעשות תוכניות מפורטות צמודות דופן.

מופיד מרעי: אז, על מנת לעשות תכנית מפורטת צמודות דופן, אתה צריך להגיע למועצה הארצית לתכנון ובנייה.

מופיד מרעי: אני עברתי את זה, לא משנה איזה מחיר אני שילמתי, אנשים יודעים איזה מחיר שילמתי.

מופיד מרעי: זה תכנון עקום, מה עוד?

מופיד מרעי: הפיקוח, 2017, מתחילים בחוק קמיניץ, תיקון 116 לחוק התכנון והבנייה.

מופיד מרעי: כשהיה 109 אני הופעתי פה, פה, במקומכם, ראשי הרשויות הופענו.

מופיד מרעי: אתם מכירים את זה, על מנת להתנגד לחוק הזה, לא יכול להיות שהפיקוח הוא קודם לתכנון.

מופיד מרעי: אתם פה משנים סדרי תכנון, חברים.

מופיד מרעי: תיכף נגיע לסיכומים, אני הולך לבדוק חוקית איך אנחנו בולמים את הנושא הזה.

מופיד מרעי: אבל, אני אומר לכם, אם צריך אני אשב עם השרה אישית, ואני ממליץ מהר מאוד מאוד לאמץ את הוועדות הגיאוגרפיות, כי לא תהיה חזרה.

מופיד מרעי: המלצות שהונחו על השולחן, שהן תוצאה של עבודה של איש מקצוע וכולם אומרים שקלעג'י הוא איש מקצוע.

מופיד מרעי: לכן, להערכתי ודרשתי אין מנוס, אלא לאשר מיד על מנת שהישובים, דאליה ועוספיה, ימשיכו את התכנון ויאיצו את התכנון.

מופיד מרעי: השטח מבעבע.

מופיד מרעי: לא סתם בהיג' ראש המועצה בעוספיה, באו אליו הביתה, ביום חמישי בערב באו אליו הביתה, אני ראיתי את הסרטון.

מופיד מרעי: חברים, לא יכול להיות שאנחנו נראה את תמונת המצב, נבין אותה ואנחנו נתעלם.

מופיד מרעי: זה לא עניין של גזענות, אל תיקחו אותנו למקום הזה.

מופיד מרעי: אני מדבר עובדות כרגע, אני מדבר לגופו של נושא, אני לא מדבר לגופו של איש.

מופיד מרעי: לכן, אלה ההבנות ואני אומר לכם, עוד פעם, בשיא הרצינות, מה שנקרא, יש לי ניסיון של שני CC ואני רוצה תכנון מוניציפאלי.

מופיד מרעי: הייתי גם היועץ המוניציפאלי של תכנית הגליל המערבי.

מופיד מרעי: אני הייתי חלק מהתכנון של הגליל המערבי לראות איך רואים את הגליל המערבי בעוד ארבעים שנה, ב-2040.

מופיד מרעי: אז, לא יכול להיות שמשנים הסדרי עולם.

מופיד מרעי: אני מבקש ממשרד הפנים לאשר, ובמיידי, את שטחי השיפוט של הישובים דאליה ועוספיה.

מופיד מרעי: אנחנו נשמע בקצרה משפט.

מופיד מרעי: אני מבקש, רפיק, ראש המועצה המקומית דאליה ועוספיה, אגב, יש לו ניסיון.

מופיד מרעי: הוא קידם תכנון כמעט מאפס ומכלום, נשמע התייחסות מסכמת של ראש המועצה בדאליה וראש המועצה בעוספיה.

מופיד מרעי: משפט אחד, אבל בקצרה, כי אנחנו בהתאם ללוחות הזמנים.

מופיד מרעי: אחרי זה אני אסכם.

מופיד מרעי: בבקשה רפיק, ראש מועצת דאלית אל כרמל.

רפיק חלבי: קודם כל, תודה.

רפיק חלבי: אני רוצה להגיד שיושב הראש פשוט דייק גם בשאלות שלו וגם בהערות שלו.

רפיק חלבי: למען הדיוק אני רוצה להגיד לגברת, לידידתי, חברתי הטובה, אדית בר, כמה דברים, כלומר להעמיד כמה דברים על דיוקם.

רפיק חלבי: איש לא דיבר איתי על צמצום ההמלצות של התכנית הגיאוגרפית, של ההמלצות הגיאוגרפיות.

רפיק חלבי: איש לא דיבר איתי על הצמצום, אלא כל הזמן אומרים, תהיה ישיבה עוד כמה ימים, יש לך עוד כמה שבועות, יש לך עוד כמה ימים, השרה חושבת שצורה חיובית ואנחנו מחכים ומחכים.

רפיק חלבי: הדבר הנוסף, אנחנו מדברים על מטעי הזיתים של דאלית אל כרמל, אדמות פרטיות, הן צמודות לקו הכחול.

רפיק חלבי: זה לא שאנחנו לוקחים, כמו שלוקחים בהרבה מאוד ישובים, ציפורי לוקחת עוד, נצרת עילית לוקחת מציפורי.

רפיק חלבי: עוד ישובים אחרים שלוקחים ארנונה, מקומות אחרים, שלא נדבר עכשיו על הוועדות הגיאוגרפיות, מה נתנו לנו, חמישה אחוז?

רפיק חלבי: על זה עכשיו מתפארים נתנו לכם?

רפיק חלבי: כל האדמות של דאלית אל כרמל לקחו להם אותן למטרות צבאיות.

רפיק חלבי: ביוקנעם בנו שם שטחים, אזורי תעשייה, עכשיו אומרים נתנו לכם?

רפיק חלבי: כל האדמות שלנו, של אבותינו?

רפיק חלבי: עוד דבר אחד, אדית, אני רוצה להגיד לך משהו, תסתכלי לי בתוך העיניים, לפני ארבעה חודשים ירו על הבן שלי, ירו על הבית שלי ואני למען התכנון ממשיך עם כל הכוח ולא נרתע ולא מפחד.

רפיק חלבי: אני רוצה תכנון, זה העתיד של ילדנו, אין עתיד אחר, אבל לעזאזל קצת הבנה, קצת אנושיות.

רפיק חלבי: זה לא שאדון אלפסי רוצה לקחת אדמות של אליקים.

רפיק חלבי: אלו אדמות שלנו שאנחנו עובדים שם כל בוקר, כל יום, כל ערב, על מה מדובר, שלושת אלפים מאתיים שמונים ושבעה דונם?

רפיק חלבי: במגידו מאה שישים אלף דונם, על מה אתם מדברים איתנו, על מה?

רפיק חלבי: על אדמותינו?

רפיק חלבי: לכן, אני פונה דרכך לשרה, אני מצטער שהשתמשתי במילה חריפה וקשה, אבל זו התחושה, זה הכאב שאתם לא עוזרים לראשי הרשויות.

רפיק חלבי: בהיג' עומד בסכנה, אני עומד בסכנה, תרחמו, תבינו, קצת רחמים עליכם, רחמים, קצת יחס.

רפיק חלבי: תבינו באיזה מקצוע אנחנו עובדים, על מנת לקדם ולהביא את החברה להיות חברה נורמלית, תומכת תכנון.

רפיק חלבי: על מה אתם רבים איתנו?

רפיק חלבי: תראי, אני הייתי כתב בשטחים, הייתי הולך בשטחים, ראיתי מה עשו בשילה, מה עשו בקדומים, מה עשו במקומות אחרים.

רפיק חלבי: תראו מה שעושים היום, על מה אתם מדברים איתנו, על אדמות שלנו?

רפיק חלבי: על הבית שלי שאתם לוקחים?

מופיד מרעי: תודה רבה.

מופיד מרעי: מובן שזה מתוך כאב.

מופיד מרעי: תודה, רפיק, ראש המועצה, אנחנו צריכים שתהיה עיר.

מופיד מרעי: בבקשה, בהיג'.

בהיג' מנצור: קודם כל, אני שמח שהתקיים דיון כזה.

בהיג' מנצור: אני מקווה שמהדיון הזה נצא נשכרים, אנחנו לא רוצים לחזור אחורה.

בהיג' מנצור: אנחנו באנו כאן עם הרכב מלא של הנציגים של הישוב עוספיה, על מנת לקדם את התוכניות.

בהיג' מנצור: רפיק אמר את דבריו לגבי הסכנה שאנחנו חשים בה כראשי מועצות, סכנה אמיתית.

בהיג' מנצור: אני כתבתי מכתב לשרה שהיא תבין לאיזה סיטואציה אנחנו נקלענו.

בהיג' מנצור: אני טיפה מופתע מאדית שיושבת לידי, את ההצעה לקיים ישיבה, לדון, לא צריך לחכות לחבר הכנסת מופיד מרעי ולהציע הצעות.

בהיג' מנצור: אבל, צריכות להיות גם הצעות הוגנות כלפינו.

בהיג' מנצור: מה אנחנו נבוא ונגיד לאוכלוסייה?

בהיג' מנצור: במרץ 2022 משרד הפנים אחרי חמש שנים מציע שנתפשר עוד פעם.

בהיג' מנצור: מה המשמעות?

בהיג' מנצור: הרי יגידו לנו, חבר'ה, תתפטרו ותלכו הביתה, נביא אנשים אחרים שהתעקשו ויעמדו על שלהם.

בהיג' מנצור: אני עכשיו חייב להגיד את זה, אני פגשתי את מנכ"ל משרד הפנים ב-5 בדצמבר והוא הציע דבר, לדעתי, כהרף עין הזוי, לא מתוכנן, שכל האנשים יודעים את המשמעות שלו.

בהיג' מנצור: המשמעות שלו היא הרס בתים.

בהיג' מנצור: אף ראש מועצה, אף איש ציבור, לא האדם ולא המנהיג הכי גדול שיכול להיות לא ייתן יד להרס של בית של ישובים.

בהיג' מנצור: השירות שלי הראשון היה בצבא.

בהיג' מנצור: אני הייתי סמח"ט, סגן מפקד מרחב שומרון בשכם.

בהיג' מנצור: אני את הכביש לברכה - - -

מופיד מרעי: גם שירתנו ביחד פעם.

בהיג' מנצור: ושרצינו לעשות כבישים ולהקים שכונות, לא התחשבתם, חבר'ה.

בהיג' מנצור: הקמתם, נתנו, עזרנו.

בהיג' מנצור: חבר'ה, מה אנחנו רוצים?

בהיג' מנצור: אנחנו רוצים לחיות בכבוד.

בהיג' מנצור: אני רוצה לחיות בכבוד במדינה שאני רוכש לה את הכבוד וגם ייצגתי אותה במקומות הכי קשים בעולם.

בהיג' מנצור: תתנו לנו לחיות בכבוד, אתם רומסים את הכבוד שלנו, אתם לא מאפשרים לנו להתפתח כבני אדם.

בהיג' מנצור: אתם לא מאפשרים לנו לחיות ולבקש את הזכויות שלנו.

בהיג' מנצור: אדית, אני שומע אותך אומרת בואו תתכנסו, תשבו, תתפשרו, על מה להתפשר?

בהיג' מנצור: להתפשר שאין לי עתיד לילדים שלי?

בהיג' מנצור: להתפשר שאין לי מקומות מגורים?

בהיג' מנצור: אין לי מגרשים לבנייה?

בהיג' מנצור: עושים לי מחטף, מאשרים תמ"מ, הוועדה המחוזית, למה?

בהיג' מנצור: כאשר התמ"מ לא מתחשב בהמלצות של קלעג'י, גם לא מתחשב בכלל בכנא שהיא גם בתכנית המתאר שהגישו אותה ב-2019.

בהיג' מנצור: אני נכנס לדילמה למקום שאני לא מצליח להבין.

בהיג' מנצור: אני לא איש בשורה היום, אדוני יושב הראש.

בהיג' מנצור: אני חוזר לכפר מתוסכל, אני חוזר לכפר ואין לי תשובות - - -

מופיד מרעי: חכה, עוד לא סיימנו.

בהיג' מנצור: אני אומר לאנשים, רבותיי, אין לי תשובות וזה אחד הדברים הגרועים לבן אדם שנבחר וציפה לשרת את האוכלוסייה שלו.

בהיג' מנצור: צר לי.

מופיד מרעי: תודה רבה על הדברים.

מופיד מרעי: משרד הפנים.

אדית בר: תחילה, לאדוני יושב הראש, ההתייחסות שלך לגבי תכנון אזורי, נפגשנו לא פה, אלא בוועדת הפנים שדיברנו על תכנית אב.

אדית בר: אני מאוד מסכימה איתך על הגישה וזה העתיד מבחינתי.

מופיד מרעי: אגב, אנחנו סיכמנו שאנחנו נקדם את זה, אבל עוד לא - - -

אדית בר: דבר ראשון, אנחנו מקדמים את זה, מבחינתי, הייתי רוצה לשכפל את תכנית האב לכל האשכולות - - -

מופיד מרעי: אני פה לרשותכם, אגב.

אדית בר: אנחנו עובדים על זה.

אדית בר: הנושא הנוסף שהערת לי, מדוע ציינתי את חלוקת ההכנסות, אני חושבת שזה פשוט משקף את גישת השרה כלפי הרשויות, ולכן אני חושבת שזה היה רלוונטי.

אדית בר: לגבי רפיק ובהיג', רפיק, אכן הסתכלתי לך בעיניים, זה כאב לי שסיפרת לי את זה פעם וזה כואב לי לשמוע את השוב.

אדית בר: אנחנו חס וחלילה לא מתייחסים באדישות לכאב שלכם ורואים שמשם אתם מגיעים, וברורה לי המעורבות הרגישות אליכם והחשיבות שאתם מייחסים לזה.

אדית בר: חשוב לי להגיד שלא אני ולא אף אחד מהצוות שלי, ובטח שלא השרה והמנכ"ל, אדישים לזה.

אדית בר: אבל, כן חשוב לי לחדד שנייה, אדוני יושב הראש אמר, הוועדה המליצה, תאמצו את זה כמו שזה.

אדית בר: השרה היא לא חותמת גומי, זה התפקיד שלה, להחליט את המדיניות ולקבל החלטה.

אדית בר: ציינת פה שהרשויות כבר התפשרו בוועדה וצריכות עכשיו להתפשר שוב, רשות יכולה גם להגיד שהיא רוצה שיעבירו לה את כל שטח מדינת ישראל, ואז שהיא תתפשר ורוצה רק חלק.

מופיד מרעי: לא, אבל זה לא המקרה.

מופיד מרעי: גברתי, אבל זה לא המקרה.

מופיד מרעי: המקרה פה שהוועדה סיכמה - - -

אדית בר: לא אמרתי שזה המקרה, רק אמרתי שבסוף הוועדה ממליצה ובסוף השרה מקבלת החלטה ביחס להמלצות - - -

מופיד מרעי: התהליך ברור.

אדית בר: והיה לא פעם ולא פעמיים שהשרה קיבלה החלטה שהיא לא אימצה במאה אחוז, ועל כן אפשר להגיד אנחנו רוצים אימוץ מאה אחוז מההחלטות וכנראה נמשיך לעמוד במקום.

אדית בר: מאידך, אפשר להגיד, בואו נתקדם ביחד ונחשוב איך כן אפשר לראות התקדמות בנושא, אבל כמובן שאני אשקף את כל דברי יושב הראש - - -

מופיד מרעי: טוב, הדברים ברורים.

מופיד מרעי: בסדר.

מופיד מרעי: יש עוד מישהו שרוצה להתייחס?

מופיד מרעי: יש פה אנשים שנרשמו.

מופיד מרעי: משרד הבינוי והשיכון?

מופיד מרעי: משרד החקלאות ופיתוח הכפר?

מופיד מרעי: משרד המשפטים?

מופיד מרעי: רשות מקרקעי ישראל?

מופיד מרעי: רשות שמורות טבע?

מופיד מרעי: הרשות לפיתוח כלכלי?

מופיד מרעי: יש משהו להגיד?

מופיד מרעי: טוב שאתם פה.

מופיד מרעי: תראו, חברים, לפני הסיכום, אני רוצה להתייחס לדברים שנאמרו כאן.

כאמל אבו רוקן: כבודו אפשר להגיד משפט אחד?

מופיד מרעי: תציג את עצמך ותאמר משפט אחד.

כאמל אבו רוקן: אני סגן ראש מועצה, אח בכיר בבית החולים רמב"ם, מהבכירים ביותר.

כאמל אבו רוקן: אני קצין בצה"ל, אחד האנשים שעזר להקים יחידה מיוחדת בצה"ל, זה נקרא צוות 10, שאני בחרתי את הכלים לצוות, בחרתי את החוטים.

כאמל אבו רוקן: למדנו אפילו את הצבא האמריקאי איך מתנהגים.

כאמל אבו רוקן: אני בניתי בית על שטח שלי ששילמתי עליו הרבה מאוד כסף, הרבה מאוד מה שצריך.

כאמל אבו רוקן: הבית הזה הוא לבן שלי, שהוא מצטיין חיל האוויר שהציל מטוס של שלושים וחמש מיליון דולר, שהוא שוטר במשטרת ישראל חמש שנים, פה בירושלים, הוא מגן על הכותל ועל המקומות האלה.

כאמל אבו רוקן: לפני יומיים התברכתי בצו מיוחד, ארבע מאות שישים וחמש אלף שקל שאני חייב, האם זה צודק?

כאמל אבו רוקן: על אדמה שלי, שקניתי אותה בהרבה מאוד כסף?

מופיד מרעי: ברור לי.

כאמל אבו רוקן: שהיא גובלת בשטח דאליה.

כאמל אבו רוקן: עשרים מטר מהבתים בדאליה.

מופיד מרעי: תודה רבה.

מופיד מרעי: תשימו לב, כל הדיונים שאנחנו עושים בנושא תכנון, בנייה ופיתוח הישובים הדרוזים, זה יכול להיות גם לגבי ישובים אחרים, הוא טעון, למה?

מופיד מרעי: כי התכנון לא התקדם שנים רבות.

מופיד מרעי: אפשר לבוא ולחשוב או לנתק את הוועדות הגיאוגרפיות, שקובעות את שטחי השיפוט והתכנון, אבל זו טעות בסיסית, לדעתי, טעות חמורה.

מופיד מרעי: תראו, אני רוצה להגיד לכם משהו, אני שמעתי אותך, שמעתי את הכאב שלך, אבל אני לא חושב שאנחנו צריכים עוד להוכיח למישהו במדינת ישראל שאנחנו משרתים בצבא ואנחנו הקרבנו ועשינו.

מופיד מרעי: אנחנו כבר אחרי, זה מוכח, זה ברור, אנחנו צריכים עכשיו להתקדם.

מופיד מרעי: אני אומר את זה כאן לכל החברים ולכל מי ששומע אותנו בזום ולא בזום, הדרוזי הממוצע, החייל שחוזר מהשירות שלו לבית, הוא לא מזוכיסט, הוא לא אדם שמתעלל בעצמו.

מופיד מרעי: הוא איש חוק, איש שרוצה לבנות קורת גג בצורה בטוחה, על מנת להקנות ביטחון כלכלי וחברתי ותעסוקתי לבנים שלו ולדורות הבאים.

מופיד מרעי: אבל, מה קורה לו?

מופיד מרעי: עכשיו אני לא מדבר כרגע על מי אשם, כי אנחנו דנים על התכנון, מאחר ואין לו תכנית מתאר ואין לו מקום לבנות בית, כמו הקצין המכובד, כמו הלוחם המכובד וכמו האיש שעשה שירות לאומי המכובד, מה הוא עושה?

מופיד מרעי: הוא הולך עוקר מטע זיתים, מטע דובדבנים, מטע תפוחים או שטח של עגבניות, שאתם דיברתם עליו קודם, על מנת לבנות את הבית שלו.

מופיד מרעי: אז, קודם כל, את מקור הפרנסה שלו הוא עקר, של ההורים שלו, מאחר והוא בונה מעבר לקו תחום הבנייה, מעבר לקו הכחול, אז הוא לא מקבל היתר.

מופיד מרעי: כאשר הוא לא מקבל היתר, אז הוא לא מקבל משכנתא, אז אין לו משכנתא, מאיפה הוא מביא כסף?

מופיד מרעי: הוא הולך לארון של הבית, לקופה של אבא שלו, דופק לו על קופת גמל שלו, דופק לו על קרן ההשתלמות שלו ולוקח את הכסף ובונה בית.

מופיד מרעי: אז, הוא רוקן את אבא שלו מהכסף, על מנת שהוא יבנה בית.

מופיד מרעי: מגיע אליו הפקח של הוועדה המקומית לתכנון ובנייה, מביא אותו לבית משפט, לפני חוק קמיניץ.

מופיד מרעי: מגיע דווקא בדאליה ובעוספיה, גם בחורפיש, ברמ"י ובבית ג'אן שאנחנו גובלים לרשות שמורות טבע ואנחנו אלה ששומרים על הטבע, אז פקח שמורת טבע גם מגיע.

מופיד מרעי: שניהם לוקחים אותו לבית משפט על אותה עבירה, תראו נס.

מופיד מרעי: על אותה עבירה כל אחד מצליח להלביש לו בבית המשפט סעיף אחר.

מופיד מרעי: אז, קונסים אותו בשמונה מאות, שש מאות, שבע מאות מיליון שקל.

מופיד מרעי: עכשיו, הוא חוזר, הוא איש מדים, על מי רשום הבית שלו?

מופיד מרעי: על שם של אבא שלו או של הסבתא שלו, על מנת שהוא לא יהיה עבריין.

מופיד מרעי: הוא חוזר הביתה אין לו אזור תעשייה, אשתו למדה בטכניון תואר שני, אין לה איפה לעבוד, אין לה מקום להתפרנס, היא בכלל מחפשת לעבוד במתפרה, מחפשת להיות מתרגלת, למרות שיש לה תואר שני מהטכניון.

מופיד מרעי: אז, מה הוא הפך להיות?

מופיד מרעי: מפרנס יחיד.

מופיד מרעי: טוב, מפרנס יחיד צריך לפרנס את הבית, צריך להחזיר קנסות של בית המשפט, מאחר והוא גם לא קיבל משכנתא.

מופיד מרעי: חברים, רק מזוכיסט מסוגל לעשות לעצמו דבר כזה.

מופיד מרעי: אנחנו פה, על מנת לראות איך אנחנו מצילים את הנוער שלנו, איך אנחנו מספקים להם קורת גג, זה התפקיד שלנו.

מופיד מרעי: לכן, אני אומר, אני מצטרף כאן לרגש ולאמוציות שעלו כאן.

מופיד מרעי: האמוציות והרגש הם תוצאה של מצב רע מאוד בשטח.

מופיד מרעי: הישובים הדרוזים, התכנון שלהם, רע מאוד, יותר גרוע אפילו מהישובים הערבים.

מופיד מרעי: לכן, אני מבקש להקשיב למה שנאמר, גם מהלב וגם מהשכל, בדיון הזה של כולם, כולל ראשי הרשויות, כולל נציגי ציבור.

מופיד מרעי: לא סתם באו לפה חמש עשרה אנשים מעוספיה, על מנת להביע את הכאב.

מופיד מרעי: אנחנו מסתובבים בשטח ואנחנו מרגישים את זה ואני באתי משם, אני באתי מהשלטון המקומי ואני מבין מה קורה שם.

מופיד מרעי: צריך להאיץ את התכנון.

מופיד מרעי: יש ראשי רשויות שכולם מבית ג'אן עד לדאלית אל כרמל כולם רוצים להאיץ תכנון.

מופיד מרעי: לכן, אני מבקש מפה לצאת, אני מבקש מהמשנה למנכ"לית שאני מאוד מאוד מכבד ואני מכבד את מי שעסק, מכאן תצאו מפה עם הדרישה שלי כמופיד, שאיך אמרתי, אני מבין שני CC בתכנון ובנייה.

מופיד מרעי: גם אני ספגתי ועמדתי בחזית מול התושבים, כי אני ההורס ואני זה שלא מאשר להם בתים וכן הלאה.

מופיד מרעי: היום הציבור מבין עניין, היום האזרח מבין שתכנון בישובים זה ועדת תכנון ובנייה, רשות מקומית וצריך להתקדם.

מופיד מרעי: אל תגבילו בוועדות הגיאוגרפיות את הנושא.

מופיד מרעי: אני כאן מבקש לפני שאני נכנס לסיכום, להמשיך גם בישובים בצפון לעשות דיון על הוועדות הגיאוגרפיות בצפון, חלקם אושר וחלקם לא אושר, על מנת להתקדם.

מופיד מרעי: אני מתכנס לסיכום, חברים.

מופיד מרעי: טוב, ועדת המשנה לענייני פיתוח של הישובים הדרוזים והצ'רקסיים מודה באמת לכל נציגי משרדי הממשלה שבאתם לכאן, לראשי הרשויות שהופיעו גם כאן ובזום ולנציגי החברה האזרחית.

מופיד מרעי: אגב, אני יודע מקרוב כמה אתם מלווים את הנושא הזה ולא מהיום.

מופיד מרעי: אנחנו נפגשנו בעוספיה למטה, במקלט, אין ספור פעמים, על התוכניות של עוספיה.

מופיד מרעי: אז, אני באמת מודה לכם על כך שהגעתם לכאן, נתתם את הסקירה שלכם והצלחתם לעלות את הנושא לשולחן הדיונים.

מופיד מרעי: הוועדה רשמה את הודעתו של ראש מועצת דאלית אל כרמל, שהיא לא חדשה מבחינתי, כמעוניין שיהיה תכנון מסודר ומוכן בישוב שלו, בדומה לישובים הסמוכים, הישובים היהודים והשטח, שיצטרפו לתחום השיפוט, כתוצאה מהחלטות הוועדה, הם יהיו בתוך המועצה לשינוי גבולות המוצא בדוח קלעג'י יישארו שטחים חקלאיים ולא תהיה בנייה עליהן.

מופיד מרעי: במילים אחרות, ראש המועצה בדאלית אל כרמל וגם בעוספיה אומרים, שטח הבנייה יהיה מיועד לבנייה, השטח החקלאי יהיה מיועד לחקלאות.

מופיד מרעי: הוועדה שמעה מראש מועצת דאלית אל כרמל את אישור דוח הוועדה לשינוי הגבולות, שהוא יכול לסייע בתהליך התכנון.

מופיד מרעי: ברור שהוא יכול לסייע גם נכון לדאליה וגם לעוספיה.

מופיד מרעי: הוועדה שומעת את הדברים של ראש המועצה בעוספיה ואנשי הציבור, שציינו כי אישור הדוח ושינוי הגבולות של עוספיה או אי שינוי הדוח, מונע את התקדמות התכנון ופיתוח של הישוב, ולמעשה כל תכנון מתארי ללא הרחבת שטח השיפוט המועצה, והעברת השטחים שנגרעו בהסכמה, עם האנשים שהובילו את הדוח, אינו תואם את הצרכים.

מופיד מרעי: כרגע, אם לא יועבר, כן?

מופיד מרעי: המצב לא יהיה תואם את צרכי הישוב ולא יינתן מענה לגידול האוכלוסייה, לכן החשיבות של האישור המידי של הדוח, חייב להיות כדי שהוא ימשיך לתכנן.

מופיד מרעי: אני מפה פונה לשרת הפנים, ואני במבקש לאשר את הדוח כפי שהוא, ואם היא רוצה לבחון שינוי כזה או אחר, אני חושב שאחרי שכל מי שעסק בתחום המקצועי ולאור השנה, תראו חברים, ממתי הדוח הזה הוגש, כל עכבה היא פוגעת.

מופיד מרעי: אני כאן ממליץ ואני מבקש שזה יירשם בסיכום, לשרת הפנים כן לאמץ את הדוח, לאשר אותו ולאחר מכן לדון על ההתפתחות.

מופיד מרעי: מדוע אני אומר את זה?

מופיד מרעי: כי זה לא יספיק להם, כרגע האישור שלהם מאיץ את התכנון, יש לו פחות בעיות.

מופיד מרעי: ברגע שזה מאושר אחרי זה אפשר לדון על העקרונות שאני מדבר עליהם.

מופיד מרעי: תשאירו את תחומי השיפוט רק לתחומי בנייה.

מופיד מרעי: נושא ההכנסות, אל תערבבו אותו בנושא הזה ואחרי זה נשב על נושא ההכנסות.

מופיד מרעי: אני אבוא עם ההצעה שלי, אתם תבואו עם ההצעה שלכם ולא לקשור אחד בשני.

מופיד מרעי: אני חושב שהסיכום שלי גם מקובל על ראשי הרשויות, גם רפיק וגם בהיג', בנושא של הכנסות.

מופיד מרעי: קודם כל, אנחנו צריכים שטח, כמו שאמרתי קודם, כבוד יש לנו, שטח לתכנון בנייה חסר לנו, שטח שיפוט חסר לנו.

מופיד מרעי: תנו לנו שטח לבנייה, תנו לנו שטח לשיפוט ותאמינו לי, אנחנו אזרחים ליגה א'.

מופיד מרעי: אנחנו יודעים איך לכבד חוקים, וברגע שהתכנון הושלם בכל הישובים הדרוזים, אני אומר לכם, לא יהיה צורך בפיקוח.

מופיד מרעי: החבר'ה של דוח קמיניץ יהיו מובטלים, רק תנו לנו לסיים את התכנון.

מופיד מרעי: תודה רבה לכולם.